Industri Buku Kanada Tunjukkan Pemulihan

Untuk mendapatkan maklumat terkini, ikuti kami melalui Telegram

Kanada – Berita peningkatan jualan buku tidak kira di mana-mana negara sekalipun, memberikan khabar baik kepada industri buku termasuk di negara ini.

Justeru, peningkatan jualan buku bercetak sepanjang enam bulan pertama tahun ini di Kanada secara signifikan, iaitu sebanyak 1.5 juta naskhah dengan nilai CAD$47 juta (RM158 juta) tahun-ke-tahun (year-over-year) memberikan harapan baik kepada khalayak perbukuan tanah air.

Walau bagaimanapun, jualan ini belum mengatasi jualan buku bercetak sebelum pandemik COVID-19, iaitu tahun 2019 yang sudah tentu dapat difahami, tetapi peningkatannya berbanding dengan tahun global dilanda pandemik boleh memberikan sedikit nafas lega.

Dalam tempoh enam bulan pertama, jualan buku pada tahun 2019 mencatatkan 23.5 juta naskhah dengan hasil jualan sebanyak CAD$479.8 juta (RM1.6 bilion) tetapi jatuh kepada 20.9 juta naskhah atau CAD$416.9 juta (RM1.4 bilion) pada tahun permulaan pandemik mengganas di seluruh dunia.

Namun begitu, jualan itu kembali meningkat pada tahun ini apabila mencatatkan 22.5 juta naskhah dengan jualan merekodkan CAD$463.8 juta (RM1.56 bilion).

Berdasarkan trend jualan separuh pertama tahun ini, Noah Genner dari Booknet Canada menyimpulkan, kategori kanak-kanak/remaja atau young adult (YA) terus mendominasi apabila merekodkan 42 peratus daripada jualan buku bercetak keseluruhannya dalam pasaran buku berbahasa Inggeris di Kanada, berbanding 41 peratus tahun sebelumnya.

Buku bukan fiksyen pula mencatatkan 30 peratus pada tahun ini yang turun sebanyak dua peratus berbanding pada tahun 2020, manakala kategori fiksyen merekodkan 27 peratus, iaitu naik satu peratus.

Subjek atau genre dengan peningkatan tertinggi tahun-ke-tahun ialah komik dan novel grafik yang meningkat 92 peratus dengan kategori manga mencatat peningkatan paling signifikan, iaitu 145 peratus; puisi (81 peratus); psikologi (84 peratus); serta YA dan fantasi (129 peratus).

Menggunakan data diambil daripada data metadata bibliografi yang dibekalkan oleh penerbit Kanada kepada BNC BiblioShare, Genner dapat melihat rancangan penerbitan industri dan bagaimana ia terjejas dengan pandemik.

Melalui analisis penerbitan itu, Genner mendapati penurunan jumlah judul baharu yang masuk ke pasaran, sekali gus meneruskan trend yang dicetuskan oleh pandemik selepas menggegarkan dunia.

Sikap hati-hati yang diambil oleh penerbit di Kanada diteruskan pada tahun ini, sekali gus menunjukkan impak COVID-19 akan terus memberikan kesan kepada ranah perbukuan di negara itu.

Dalam konteks pelanggan atau pembaca pula, Genner melihat kepada dapatan daripada Kaji Selidik Pengguna Buku Kanada membabitkan 2500 rakyat berbahasa Inggeris yang diadakan setiap suku tahun oleh BookNet Canada, sekali gus memetakan tabiat pembelian buku masyarakat di negara terbabit sekitar bulan Mei hingga Julai lalu.

Genner mencatatkan perubahan signifikan berlaku dalam tabiat pembelian buku bermula pada tahun 2020 apabila pengguna beralih kepada pembelian buku dalam talian. Perubahan ini boleh difahami berdasarkan langkah berhati-hati yang diambil oleh masyarakat, seperti juga disarankan oleh Pertubuhan Kesihatan Sedunia (WHO) untuk melakukan penjarakan sosial atau fizikal, selain pelaksanaan perintah berkurung atau kawalan pergerakan di kebanyakan negara tidak terkecuali Malaysia.

Genner menegaskan dengan perintah berkurung mula dilaksanakan bermula musim bunga pada tahun lalu, pembaca mula mengubah tabiat pembelian dengan memperolehnya secara dalam talian.

Namun, dengan perintah berkurung mula dilonggarkan dan ditamatkan, peruncit mula membuka kedai untuk jualan buku, sekali gus memperlihatkan peningkatan jualan pembelian.

Sementara itu, jualan buku paling laris di Kanada untuk kategori fiksyen direkodkan: The Rose Code karya Kate Quinn; Dog Man: Mothering Heights karya Dav Pilkey (kanak-kanak/remaja); Atomic Habits karya James Clear (bukan fiksyen), dan The Push karya Ashley Audrain (karya tempatan).

Khabar baik industri buku Kanada itu diharapkan turut diraih di negara lain termasuk Malaysia, meskipun agak sukar untuk mengetahui secara terperinci pasaran buku tanah air disebabkan oleh ketiadaan data ekoran keengganan penerbit buku tempatan berkongsi data.


Citra Wanita Silam dalam Transformasi Baharu

Untuk mendapatkan maklumat terkini, ikuti kami melalui Telegram

Sarjana dan pengkritik sastera Norhayati Ab. Rahman menemui kesegaran transformasi dan modifikasi dalam novel baharu Amelia Hashim.

Watak perempuan pada masa silam dihadirkan dengan peranan tertentu, termasuk mendedahkan perasaannya, mempunyai suara, kemahuan, wawasan, cinta dan kebijaksanaannya.

Novel atau kumpulan cerita Hikayat Perempuan ialah terbitan terbaharu Dewan Bahasa dan Pustaka (DBP, 2021) yang terdiri daripada 15 bab dengan ketebalan 183 halaman. Novel ini memaparkan citra perempuan dalam hikayat-hikayat Melayu, seperti yang dicerminkan melalui judulnya. Novel ini dijana daripada gambaran watak perempuan-perempuan silam yang diperihalkan dalam cerita-cerita hikayat, seperti Hikayat Raja-raja Pasai, Al-Tarikh Salasilah Negeri Kedah, Sulalatus Salatin, Hikayat Patani, Babad Tanah Jawi, Tuhfat al-Nafis, Hikayat Banjar, dan Hikayat Hang Tuah.

Secara umumnya, novel ini memaparkan kisah suka duka kehidupan perempuan pada zaman silam yang dipaparkan menerusi cerita-cerita hikayat. Penampilan watak perempuan dalam cerita-cerita hikayat lazimnya tidak disorot pada reaksi, emosi atau tindak balasnya sebagai manusia, kerana mereka ditampilkan hanya sebagai pelengkap pada cerita-cerita lelaki. Namun melalui novel Hikayat Perempuan, pengarang Amelia Hashim membuat transformasi dan modifikasi ke atas watak-watak perempuan dengan penampilan baharu dalam teks baharu. Watak perempuan dihadirkan dengan peranan tertentu, termasuk mendedahkan perasaannya, mempunyai suara, kemahuan, wawasan, cinta dan kebijaksanaannya. Pendek kata, perempuan digambarkan sebagai manusia biasa yang mempunyai kekuatan dan kelemahannya yang tersendiri.

Novel ini menyampaikan serangkaian mesej yang boleh dijadikan pengajaran kepada khalayak masyarakat dalam menjalani kehidupan pada hari ini. Melalui cerita pertama, Tun Takiah Dara misalnya, memberikan pengajaran tentang keinginan dan kesungguhan perempuan mempertahankan maruah diri daripada dijarah oleh bapanya sendiri. Tun Takiah Dara sanggup meredah bahaya melarikan diri dari istana untuk meminta bantuan abangnya, iaitu Tun Beraim Bapa. Kisah Tun Takiah Dara juga menampilkan ketegasan perempuan yang sanggup memilih kematian daripada menyerahkan diri untuk kepuasan nafsu lelaki, iaitu ayahnya sendiri. Melalui cerita Cik Ratnamala pula, menekankan aspek kesetiaan, dedikasi dan empati seorang isteri terhadap seorang suami, di samping menekankan aspek keberanian perempuan, Tunku Sofia, untuk menentukan pilihan jodohnya sendiri. Bab cerita “Raden Galuh Gemerencang” juga adalah antara contoh perempuan silam yang berusaha mempertahankan hak untuk memilih jodohnya sendiri dan menolak semua lamaran yang diterima oleh ayahanda bondanya.

Melalui cerita “Tun Manda” pula, pengarang memberikan peringatan tentang kesan atau implikasi buruk daripada gurauan yang dianggap sebagai suatu “janji”. Gara-gara gurauan ayahnya semasa beliau masih anak kecil, Tun Manda terpaksa berkahwin dengan lelaki tua yang tidak disukainya. Cerita “Raja Ijau” pula memperlihatkan kegigihan dan ketabahan puteri dari Pattani yang dilantik sebagai Raja Perempuan Negeri Pattani. Naratif ini memaparkan kebijaksanaan raja perempuan dalam melaksanakan tugas sebagai pemerintah, sekali gus tentang kecekapannya mengatur kehidupan keluarganya. Cerita ini membuktikan bahawa perempuan juga boleh menjadi seorang pemerintah yang baik, iaitu dengan memanfaatkan kecekapan dan kebijaksanaannya untuk mendepani pelbagai masalah dalaman negeri dan masalah keluarga. Melalui cerita “Bok Martayuda”, memperlihatkan kesan buruk kerana mengikut nafsu, boleh merosakkan diri sendiri, sementelah apabila dilakukan oleh seorang perempuan. Sepatutnya pihak lelaki yang melakukan kesalahan sama (turut dikatakan sebagai bersalah) tidak wajar terlepas begitu saja. Hal ini bermaksud, apabila melakukan kesalahan dalam hubungan antara perempuan dengan lelaki, yang harus dipersalahkan ialah kedua-duanya, bukan perempuan sahaja.

Naratif “Tun Kudu” pula memperlihatkan kelakuan buruk seorang sultan yang sanggup menggunakan isterinya untuk mencapai tujuan politiknya. Tindakan sultan menawarkan permaisuri baginda, Tun Kudu kepada Seri Nara Diraja adalah tidak wajar dan bersifat dayus. Akibatnya, Tun Kudu dikahwinkan dengan Seri Nara Diraja dan akhirnya meninggal dunia dalam penderitaan jiwa dan raga kerana nasib dan kehidupannya telah dicatur sedemikian rupa oleh penguasa politik istana. Terdapat satu pelajaran penting di sini. Perempuan atau isteri ialah amanah kepada lelaki atau suami, bukan “barang” pertukaran untuk tujuan kepentingan politik kaum lelaki.

Melalui cerita “Raja Fatimah” pula, sekali lagi pengarang memperlihatkan peranan perempuan dalam usaha menentukan corak politik di istana. Dalam konteks ini, Raja Fatimah diperlihatkan mempunyai suara dan berperanan untuk menentukan pelantikan sultan pada ketika itu. Melalui cerita “Tengku Kamariah”, menunjukkan peranan perempuan dalam jatuh bangun politik istana. Tengku Kamariah, anak Sultan Abdul Jalil Riayat Shah pemerintah Johor yang dikahwini Raja Kecik Siak, bangkit melawan kekejaman suaminya yang dikahwininya secara paksa. Kemarahan kepada suami yang telah membunuh ayahanda kesayangannya menyebabkan beliau berkomplot dengan adiknya, Raja Sulaiman, meminta bantuan Daeng Parani bersaudara untuk menyerang dan menewaskan Raja Kecik Siak. Dalam konteks cerita ini, perempuan yang selalu menjadi “mangsa” ada ketikanya akan bangkit menjadi “penguasa” untuk menjatuhkan “musuh”nya.

Cerita “Kuning” juga membuktikan kebolehan, ketabahan dan kebijaksanaan pemerintah perempuan Raja Kuning, puteri tunggal Raja Ungu. Walaupun terpaksa berdepan dengan pelbagai cabaran dari dalam dan luar istana, Raja Kuning tetap kekal memerintah Pattani dengan aman damai. Cerita ini membuktikan, perempuan juga boleh menjadi seorang pemerintah yang baik dan bijaksana, serta mampu mewujudkan keamanan dan kemakmuran pada negerinya. Begitu juga dengan cerita “Tun Fatimah” yang memberikan peringatan betapa dendam seorang perempuan boleh melumpuhkan perasaan dan kebijaksanaan lelaki. Tun Fatimah yang dikahwini Sultan Melaka selepas keluarganya dibunuh, berdendam dengan suaminya sendiri, malah enggan melahirkan zuriat suaminya yang kejam. Namun, masa sahaja yang mampu merawat luka dan mengubah manusia. Tun Fatimah terpaksa menjalani kehidupan dengan suami yang dibenci, tetapi kemudian dendam bertukar menjadi kasihan, dan akhirnya bertukar sayang. Daripada benih cinta yang baharu tumbuh itu, lahirlah anak lelaki, iaitu Raja Ali atau Raja Kecil Besar, yang kemudian ditabal sebagai raja dengan gelaran Sultan Alaudin Riayat Shah. Melalui kisah “Cik Safura Negara”, puteri Sultan Kedah ke-15, memberikan teladan bahawa sesuatu tindakan tidak bijak akan menimbulkan penyesalan pada penghujungnya. Tunku Safura yang mahukan anaknya sendiri menaiki takhta dan menolak adik tirinya, sehingga sanggup meminta bantuan daripada pihak luar, akhirnya berasa menyesal dan sedih kerana kehilangan satu-satunya puteranya.

Novel ini memberikan perhatian khusus dengan merangka suatu naratif yang tersendiri bagi memperkenalkan setiap perempuan ternama yang pernah wujud dalam teks sastera klasik.

Meskipun kisah yang dipaparkan berkait dengan kehidupan pada zaman silam, namun nilai moral atau pengajaran yang dapat ditelusuri daripada kisah-kisah suka duka perempuan pada zaman tersebut tetap sesuai dan relevan sepanjang zaman. Pembacaan dan penghayatan terhadap kisah-kisah ini boleh dijadikan sebagai sempadan dan tauladan berguna ketika menjalani kehidupan masa kini.

Hampir semua cerita dalam kumpulan ini dibina secara berstruktur, iaitu terdiri daripada bahagian permulaan, pertengahan dan pengakhiran. Hal ini menjadikan persembahannya banyak berlangsung secara kronologi. Hal ini tidak menghairankan memandangkan semua cerita dalam karya ini bersumberkan teks sastera tradisional atau hikayat yang diolah semula dalam bentuk cerita pendek atau cerpen. Peristiwa-peristiwa yang disusun dalam setiap bahagian kebanyakannya bergerak secara berurutan waktu. Walau bagaimanapun, terdapat juga beberapa selitan teknik monolog, misalnya ketika memaparkan pergolakan fikiran Ratnamala tentang suaminya yang keletihan sewaktu memerintah negeri Kedah.

Selain pemaparan secara kronologi, terdapat juga penggunaan teknik imbas kembali (flashback), terutama ketika pengarang memaparkan peristiwa masa lalu, misalnya ketika Cik Ratnamala diingatkan oleh suaminya tentang penjajahan Portugis di negeri Melaka. Unsur konflik ditampilkan pada setiap cerita yang membawa kepada peleraian. Dalam cerita Cik Ratnamala misalnya, konflik bermula apabila Tunku Sofia menolak lamaran daripada Raja Aceh, yang membawa kepada peperangan dan berakhir dengan kekalahan Kedah.

Keistimewaan atau kekuatan novel ini terletak pada subjek penceritaannya, iaitu para perempuan dalam hikayat yang direkonstruksi dan dikumpulkan dalam satu buku. Sebelum ini, tidak banyak bahan bacaan yang menampilkan watak-watak perempuan secara aktif dalam karya teks klasik, dan jika ada pun, mereka hanya disentuh secara sepintas lalu sahaja. Sebaliknya, novel ini memberikan perhatian khusus dengan merangka suatu naratif yang tersendiri bagi memperkenalkan setiap perempuan ternama yang pernah wujud dalam teks sastera klasik.

Gaya bahasa yang digunakan sebagai medium dalam penulisan naratif ini bersifat komunikatif. Penggunaan bahasa pertuturan sehari-hari mengambil tempat utama dalam usaha menggambarkan monolog dalaman watak-wataknya. Meskipun ceritanya berkisar pada cerita pada zaman silam, namun bahasa yang digunakan ialah gaya bahasa semasa yang bersifat sederhana. Penceritaannya tetap berlangsung dengan lancar dan mudah difahami oleh pembaca.

Prof. Madya Dr. Norhayati Ab. Rahman ialah pensyarah kanan Jabatan Kesusasteraan, Akademi Pengajian Melayu, Universiti Malaya. Beliau pernah memenangi Hadiah Sastera Perdana Malaysia 2012 bagi buku kajiannya, Puitika Sastera Wanita Indonesia dan Malaysia: Satu Bacaan Ginokritik (Penerbit USM, 2012). Norhayati juga terpilih sebagai pembimbing kuliah utama Siri Kuliah Kesusasteraan Bandingan Majlis Sastera Asia Tenggara (MASTERA) XXIII 2020.


Menanggapi Penolakan Karya sebagai Peluang Kedua

Untuk mendapatkan maklumat terkini, ikuti kami melalui Telegram

Bagi penulis pemula, karya yang ditolak dan tidak tersiar tentunya memberikan kesan. Penulis akan hilang keyakinan dan berasa penulisannya tidak bagus. Jika hal ini tidak ditangani dengan betul, penulis akan mula kecewa dan akhirnya patah semangat untuk terus menulis.

Untuk mengulas lanjut tentang hal ini, Nisah Haron dalam siaran Secangkir Kopi Jam Sepuluh yang bersiaran pada Sabtu, 31 Julai 2021 dengan tajuk “Mengapa Cerpen Ditolak?” menasihatkan penulis pemula supaya teruskan menulis. Siaran ini merupakan lanjutan daripada siri pertama musim keempat kelolaan Azian Mohamed Isa.

“Anggap sahaja cerpen yang tidak tersiar itu sebagai belum tersiar. Penolakan itu bukanlah hukuman mati dan penamat pada perjalanan penulisan. Penolakan merupakan salah satu proses dalam perjalanan kreatif seorang penulis. Jika kita tidak belajar peritnya rasa kecewa, bagaimana untuk kita raikan manisnya kejayaan,” ujar beliau.

Nisah juga menyarankan penulis pemula untuk sentiasa berpegang pada pesanan Allahyarham Dr.Othman Puteh, mentor penulisannya, “Kalau baru menulis cerpen, tulis sahaja dahulu, jangan tunggu sehingga cerpen itu tersiar baru kita mahu menulis cerpen yang baharu. Hendaklah terus menulis.”

Dengan pengalaman hampir tiga dekad bergulat dalam dunia penulisan, Nisah menegaskan bahawa penulis boleh mengawal sebuah cerpen itu daripada ditolak dengan menjadi seorang penulis yang bertanggungjawab dan berilmu. Kawal kepanjangan cerpen yang mahu dihantar dengan mengetahui selok-belok ciri-ciri dan konsep rumah penerbitan atau majalah. Pelajari ciri-ciri sebuah cerpen yang baik. Penulis boleh melayari episod pertama “Tip Cerpen Pasti Terbit” untuk mengetahui dengan lebih lanjut tentang hal ini.

Penulis juga hendaklah mengelak daripada menghantar karya hasil ciplakan atau plagiat. Karya yang dihantar merupakan cerminan diri seorang penulis. Mengakui karya orang lain sebagai karya asli yang ditulis sendiri dan tidak diterbitkan di mana-mana merupakan perbuatan yang tidak bertanggungjawab dan sifar integriti.

Hal ini juga mendapat perhatian daripada Rozninah Abd. Azib, mantan editor yang menangani sejumlah karya di meja redaksi Dewan Sastera. Antara sebab cerpen tidak tersiar dan dimasukkan ke dalam fail tolak adalah kerana isu plagiat. Katanya, “Editor perlu berani menolak karya dan bertanggungjawab dengan tindakannya.” Beliau menyanggah sesetengah tanggapan penulis yang menyatakan editor sebagai Tuhan yang mempunyai kuasa untuk menolak atau menerbitkan karya. Seorang editor yang berwibawa akan sentiasa bertanggungjawab dengan kandungan yang tersiar di bawah kendaliannya.

Rozninah turut menyentuh tentang penolakan karya bukan hanya berlaku kepada penulis baharu. Malah, tulisan penulis mapan juga pernah ditolak sebahagiannya. “Penulis yang sudah lama menulis adakalanya cenderung untuk mengulang isi, bentuk dan gaya yang sama. Proses pengulangan ini biasanya terjadi oleh sebab penulis sudah tepu idea. Justeru, editor berhak untuk menolak cerpen tersebut bagi mengawal kualiti majalah dan reputasi penulis mapan itu sendiri,” tegasnya.

Penolakan karya ialah peluang kedua untuk penulis memperbaiki kelemahan dan mendalami ilmu penulisan. Penulis juga perlu bertanggungjawab menjaga integriti karya. Editor pula harus berani dan bertanggungjawab menjalankan tugas. Hanya dengan memahami peranan dan jalinan hubungan editor-penulis ini yang akan memastikan wujudnya ekosistem yang subur dan selamat dalam industri perbukuan dan penerbitan.

Untuk menonton episod “Mengapa Cerpen Ditolak?” boleh tekan pautan ini.

Pelayar juga boleh terus ke halaman Secangkir Kopi Jam Sepuluh di Facebook untuk menonton episod-episod terdahulu.


Memartabatkan Bahasa Melayu dalam Ekonomi dan Perniagaan Tanggungjawab Bersama

Kuala Lumpur – Aspirasi Perdana Menteri, YAB Dato’ Sri Ismail Sabri Yaakob yang mahukan bahasa Melayu dimartabatkan bukan sahaja di dalam negara bahkan pada peringkat antarabangsa sewajarnya digalas bersama dalam setiap bidang termasuklah dalam bidang ekonomi dan perniagaan. Sehubungan dengan itu, Dekan Pusat Pengajian Siswazah Perniagaan, Universiti Kebangsaan Malaysia (UKM), Prof. Dr. Zafir Khan Mohamed Makhbul, yang juga penerima Anugerah Tokoh Akademik Bahasa Melayu (ATABM) 2021 diundang sebagai tetamu di studio Selamat Pagi Malaysia.

Bahasa dan kehidupan tidak dapat dipisahkan kerana bahasa merupakan khazanah bernilai yang perlu diperkasakan oleh setiap individu tanpa mengira ras dan agama selagi seseorang itu bergelar warganegara.

Tambah beliau, dalam usaha meletakkan bahasa Melayu pada kedudukan yang tinggi, keyakinan penuturnya terhadap kemampuan bahasa juga perlulah kuat. Pendapat yang menyatakan bahawa penggunaan bahasa Melayu tidak akan membawa kecemerlangan adalah tidak tepat kerana sebagai pegawai yang berkhidmat di sebuah universiti watan dan pada masa yang sama mengangkat agenda memartabatkan bahasa Melayu, beliau masih mampu mencapai kecemerlangan dan kegemilangan.

UKM juga sebagai sebuah universiti yang menggunakan bahasa Melayu sebagai bahasa pengantar baik dalam proses pengajaran dan pembelajaran (PnP) mahupun penyelidikan masih mampu berada pada kedudukan yang membanggakan dalam penarafan universiti dunia.

Ujarnya lagi, beliau sendiri turut menggunakan bahasa Melayu sepenuhnya dalam PnP selain menghasilkan lebih daripada 40 buah buku yang berkaitan dengan bidang ekonomi dan perniagaan dalam bahasa Melayu. Buku-buku tersebut menjadi rujukan utama dan buku sampingan bagi para pelajar institusi pengajian tinggi awam dan swasta di negara ini.

Beliau juga mengukuhkan dampak ilmiah kepada komuniti dan masyarakat apabila dilantik menjadi kolumnis bagi dua majalah terbitan Dewan Bahasa dan Pustaka, iaitu Dewan Ekonomi dan Dewan Masyarakat.

Menurutnya lagi, kegemilangan bahasa Melayu dalam bidang ekonomi dan perniagaan tidak perlu dipertikaikan kerana telah bermula lama sejak zaman kegemilangan tamadun Melayu lagi. Kini dalam usaha merealisasikannya kembali, tanggungjawab tersebut tergalas pada bahu setiap penuturnya. Semua pihak yang terlibat perlu memupuk keyakinan kepada Keluarga Malaysia, iaitu penggunaan bahasa Melayu dalam setiap aspek mampu membawa kecemerlangan.

Banyak cabaran dan halangan dalam usaha memartabatkan bahasa Melayu dalam bidang ekonomi dan perniagaan. Konsep memartabatkan bahasa Melayu dan memperkukuh bahasa Inggeris juga janganlah disalah tafsir. Usaha mengukuhkan penguasaan bahasa Inggeris penting untuk menerokai bidang ilmu bagi menambah kemenjadian masyarakat pada peringkat antarabangsa. Namun begitu, harus diingat bahawa kita juga bertanggungjawab membawa bahasa ibunda ke peringkat yang lebih tinggi.

Ulasnya lagi, antara cabaran lain untuk memartabatkan bahasa Melayu termasuklah kurangnya pembudayaan yang mendalam dalam sistem pendidikan, tempoh penjajahan yang terlalu lama dan penerimaan bidang moden yang diasaskan oleh tamadun Barat. Pada zaman moden kini, cabarannya lebih meluas dengan penggunaan teknologi, bahasa rojak, bahasa basahan dan sebagainya yang turut menjadi antara cabaran dalam usaha memartabatkan bahasa Melayu.


Parameter Kecendekiawan Sasterawan Melayu

Untuk mendapatkan maklumat terkini, ikuti kami melalui Telegram

Singapura – Sastera ialah alat untuk menyampaikan tujuan, mempertajam pandangan manusia terhadap hidupnya, memberikan kesedaran dan memperkaya jiwa, mempertingkat peradaban manusia, dan juga sebagai dokumen kebudayaan yang melafazkan cita rasa, hati budi, orientasi pemikiran dan keagamaan yang diungkapkan dalam bentuk bertulis. Hal ini dapat dibuktikan melalui artifak-artifak sejarah dan budaya yang banyak ditemukan dari Aceh hingga Papua, bahkan mengangkat bahasa Melayu sebagai lingua franca. Di Sri Lanka misalnya, bukti perkembangan percetakan penulisan Melayu telah ditemui sejak abad ke-19 lagi.

Melihat akan peri penting kefahaman terhadap ranah sastera yang perlu dijana dan diturap ke dalam jiwa dan pemikiran manusia dekad ini, maka Yayasan Warisan Melayu melalui siri wacananya yang ketujuh, telah membincangkan isi keintelektualan Melayu dengan judul “Sastera Melayu Kecendekiawan Berseni Kata” yang disampaikan oleh Dr. Azhar Ibrahim Alwee dari Jabatan Pengajian Melayu, Universiti Nasional Singapura pada 31 Julai melalui siaran langsung Facebook.

Takrif sastera Melayu mungkin lebih dikenali oleh penulis, pengkritik dan dunia penerbitan Melayu, namun ungkapan berseni ini memerlukan daya estetik dan kematangan yang tidak wajar difahami secara literal semata-mata. Bahkan, maksud kata berseni mengandungi kemampuan untuk mengungkapkan kefasihan yang tersendiri, kedalaman isi yang kuat, serta dapat menjana imaginasi, idea alternatif dan visi baharu. Justeru, ruang lingkup estetika yang terkandung dalam sastera tidak boleh bergantung semata-matanya pada nilai estetika tradisional zaman dahulu. Perlu ada anjakan paradigma yang bersesuaian dengan perkembangan arus pemodenan yang deras. Lantaran itu, konteks kata yang terlafaz perlulah padu dan baharu. Hal ini demikian penting kerana sastera dapat membawa para pembaca ke gerbang baharu untuk melihat realiti dan memperkembangkan apa-apa sahaja yang lebih baik untuk diusahakan.

“Justeru, amat janggal dan tempang sekiranya setiap kajian tentang keintelektualan Melayu tidak merujuk ranah sastera melalui sasterawan Melayu. Hal ini kerana, sastera bukanlah cerita-cerita kosong. Sebaliknya, sastera dan keintelektualan sering berhubung dan tidak boleh dipisahkan.

“Misalnya, karya-karya Muhammad Haji Salleh yang kaya dengan puitika sastera Melayu, Harun Aminurrashid yang terkenal dengan novel-novel sejarah, Shahnon Ahmad yang sering mengungkapkan persoalan kemasyarakatan dan kemanusiaan, Siti Zainon Ismail bersama puisi, cerpen dan kajian ilmiahnya, dan Kassim Ahmad yang terkenal sebagai public intellectual yang sering tampil dalam sfera pemikiran Melayu, maka parameter keintelektualan para sasterawan ini jelas dapat diukur,” ujar Azhar Ibrahim.

Tidak kurang juga sasterawan Singapura yang aktif berpencak di ranah sastera, bahkan hasil karya mereka dinikmati oleh masyarakat kerana padat dengan cerita yang mengangkat persoalan sosial dan gagasan kemanusiaan. “Kelompok sasterawan ini harus diungguli pemikirannya, kerana peranan mereka dalam menyatakan keberanian di hadapan penguasa misalnya, adalah amat penting untuk menegur retorika kosong, licik dan jahat. Mereka mewakili suara hati masyarakat yang mengimpikan keadilan dan keamanan sejagat,” tambah beliau.

Demikian, hal ini perlu difahami tentang peri pentingnya keharusan membicarakan kecendekiawan ranah sastera, kerana tradisi persuratan yang datang daripada pujangga Melayu, perawi, ulama dan tukang cerita adalah untuk menggerakkan pesanan, kritikan dan gagasan idea daripada satu generasi kepada generasi seterusnya. Inilah tujuan dan kepentingan sastera yang wujud sejak abad ke-20. Misalnya selepas peperangan, ada usaha dipancarkan melalui penulisan yang mengangkat aspirasi untuk bangun dan merenung kembali penindasan yang telah dilakukan oleh kuasa feudal dan kolonial yang tidak berpihak kepada rakyat. Justeru, sastera sebagai wadah pengaliran idea untuk kemajuan dan perubahan dalam masyarakat, juga penting dilihat sebagai wahana pendidikan, kebudayaan, kebahasaan, dan kesenian.

Namun demikian, kelompok sastera dan sasterawan pula sering dipandang sepi dan terasing. Pemikiran dan suara hati mereka yang mewakili kelompok sanubari rakyat selalu sahaja dipinggirkan. Maka, tidak hairan apabila karya-karya sastera amat jarang dipertonton atau difilemkan. Hanya selepas ketiadaan seseorang penggiat sastera atau sasterawan, barulah karya-karya mereka diangkat. Sedang dari sisi lain, ramai penulis moden menulis novel bukan untuk menyumbang kepada sastera tetapi untuk dijadikan drama dan filem. Menurut Dr. Azhar, para pempengaruh pula membanjiri dunia penulisan media sosial dan mereka tidak datang daripada “top leadership” sastera. Golongan teknokrat pula tidak menganggap sastera sebagai sesuatu yang menguntungkan atau boleh membawa perubahan pada pembangunan masyarakat. Sedangkan, daya pemikiran hayat sasterawan lebih panjang, malah gerakan budaya, seni serta sastera lebih luas, bebas dan berdaya tahan dalam suatu jarak masa yang panjang jika dibandingkan dengan hayat politik.

Kecendekiawan pemikiran golongan ini mampu menerobos ke dalam ranah pendidikan remaja dan dewasa. Masalah kekurangan sokongan terhadap sastera ini juga timbul akibat daripada keghairahan pengteorian, iaitu ketaasuban membaca teori sastera tanpa membaca karyanya. Justeru, dunia sastera terpisah daripada golongan cerdik pandai, sedangkan keintelektualan dan kecendekiawannya jelas terangkum dalam sastera Melayu.

“Orang yang menganggap sastera tidak membawa impak yang baik kepada dunia adalah orang yang barangkali tidak membaca karya sastera,” ujar Azhar Ibrahim.

Lihat kembali bicara Sasterawan Negara Keris Mas yang ditinggalkan kepada masyarakat umum:

Cara saya menulis mungkin ada yang bersamaan atau yang sesuai dengan teori-teori itu, tetapi bukan itu pola pokoknya. Pokoknya ialah penyampaian perasaan dan fikiran yang ada gunanya untuk kemanusiaan dan kemasyarakatan. Bila kita melahirkan perasaan, maka itu adalah proses kesenian yang menjadi asas estetika. Dan bila kita melahirkan isi, iaitu idea-idea yang menjadi mesej, maka itu adalah proses intelektual.

Demikian, membaca sastera Melayu sememangnya menyamai membaca kecendekiawan Melayu.


Malaysia Paling Banyak Menganjurkan Hadiah Sastera

Umumnya, terdapat tiga kategori pertandingan dalam pengiktirafan sastera. Sayembara mempertandingkan manuskrip yang belum pernah terbit, manakala hadiah serta anugerah sastera mengiktiraf sesebuah karya, atau mengiktiraf tokoh sastera.

Menurut Dr. Saleeh Rahamad, panelis tetap Wacana PENA dan Presiden PENA, Malaysia kini subur dengan hadiah dan anugerah sastera serta sayembara-sayembara sastera. Antara kesemua negara Asia Tenggara, Malaysia merupakan negara yang paling banyak dan mekar tumbuh program sasteranya.

Baru-baru ini sahaja, Hadiah Sastera Selangor 2020 sudah berlangsung pada bulan Julai lepas, malah Anugerah Sastera Negeri Sarawak juga baru selesai melabuhkan tirai, dan akan menyusul pada 8 Ogos 2021 ini ialah Hadiah Sastera Johor.

Hal ini dibicarakan dalam Wacana PENA ke-4 (Jumaat, 6 Ogos 2021, 9.00 malam), dengan tajuk “Hadiah Sastera, Anugerah Sastera: Apa Masalahnya?”. Acara yang dianjurkan oleh Persatuan Penulisa Nasional Malaysia (PENA) kali ini menampilkan dua orang panelis jemputan, iaitu Prof. Dr. Hashim Ismail, pensyarah Universiti Malaya dan Abizai (Zainal Abidin Suhaili), penerima SEA Write Award 2017.

Bagi Abizai, hadiah dan anugerah merupakan motivasi dan ihtifal (perayaan) buat karyawan, secara tidak langsung menyuburkan semangat para penulis untuk terus berkarya, malah membajakan benih untuk penghasilan karya-karya bermutu yang seterusnya dalam dunia sastera.

“Ia juga berperanan sebagai aras tanda yang akan memberikan mereka (penulis) satu semangat yang kuat dan utuh untuk menghasilkan lagi karya yang bermutu,” jelas Abizai.

Hashim juga turut menganggap bahawa hadiah dan anugerah sastera sebagai satu pengiktirafan dan unsur memotivasikan penulis.

“Di Asia Tenggara, Malaysia merupakan antara negara yang banyak menganjurkan hadiah satera oleh institusi badan kerajaan, bukan kerajaan, badan kerajaan negeri, dan sebagainya. Hal ini satu fenomena positif dalam kalangan penulis dan penggiat sastera tanah air,” tambah Hashim.

Saleeh menegaskan, dengan penganjuran pertandingan sastera yang banyak, tercipta satu ruang dan peluang untuk penulis meningkatkan nilai diri dan teladan, berdasarkan karya yang ditampilkan.

Dalam hal kontroversi setiap kali pemenang hadiah diumumkan, Hashim Ismail, figura yang banyak terlibat sebagai panel juri memaklumkan, “Dalam pelantikan panel juri, penganjur akan melantik panel yang berwibawa dan tidak bermasalah dalam isu sosial, malah wujud kriteria-kriteria tertentu untuk mengelak daripada konflik yang berkaitan.

“Jujurnya, semua calon yang telah disenaraikan dalam pemilihan pemenang telah layak (untuk menang), tetapi bergantung pada panel hakim untuk mencari dan memilih karya yang perlu untuk ditampilkan sebagai pemenang.”

Hashim juga tidak menafikan kemungkinan untuk wujud satu pola apabila seorang panel itu kekal lama dalam satu hadiah sebagai panel juri. “Pada satu perspektif, kontroversi sebenarnya bagus juga. Kerana keadaanya menarik perhatian.”

Kadang-kadang wujud persoalan dalam kalangan masyarakat, apakah faktor geografi juga wujud dalam pemilihan pemenang? Abizai sebagai penulis asal Sarawak tidak menafikan wujudnya pandangan ini dalam kalangan penggiat sastera di Sarawak, tetapi beliau percaya masyarakat tidak tertakluk pada satu pemikiran dan pandangan.

“Secara peribadi, saya percaya dan memandang tinggi dengan kredibiliti para panel anugerah yang selalunya berwibawa dan dihormati dalam dunia kesusasteraan. Saya percaya dengan integriti yang dibawa oleh mereka untuk mengekalkan mutu sastera.”

Bagi Hashim pula, soal geografi merupakan isu perspektif. Hal ini juga berlaku atas faktor posisi politik dan sosial di Malaysia, kuasa penentu yang berlangsung di luar bidang kesusasteraan. “Namun, kita ada kriteria-kriteria konkrit yang menentukan kelayakan pemenang. Pendapat saya, hujah sebenar isu ini berada di luar bidang sastera.”

Saleeh menegaskan, “Dalam penilaian kriteria, kami tidak memilih karya dengan sewenang-sewenangnya. Malah dalam pemilihan panel pun, tersedia tatacara yang rumit demi memenuhi kriteria seorang panel.

“Para panel perlu bersedia untuk bertegang leher dalam mesyuarat untuk memilih pemenang hadiah. Mesyuarat untuk mencapai keputusan ini kadang-kadang, panel pun boleh menangis,” jelas Saleeh.


Ombak Selatan: Rangkuman Cabaran Hidup Orang Melayu Singapura 1970-an

Untuk mendapatkan maklumat terkini, ikuti kami melalui Telegram

Singapura – Jamal Ismail atau lebih mesra dengan panggilan Pak Jamal merupakan sasterawan Singapura yang sangat berbakat dengan gaya penulisan dan penceritaan yang begitu tersusun dan tersulam indah, sehingga dapat dibayangkan kerja-kerja produksi yang digulatinya selama ini. Terkini, Pak Jamal telah mengangkat siri drama Ombak Selatan tulisannya menjadi sebuah novel.

“Tidak seperti tayangan Ombak Selatan yang bersiaran di kaca televisyen yang lebih tertumpu kepada keperluan penonton, cabaran kali ini, saya perlu menyediakan keperluan sebuah buku yang indah bahasanya dan tinggi nilai kemanusiaannya.

“Tayangan secara visual lebih mudah, tetapi untuk sebuah novel saya perlu menyediakan latar sebelum watak-watak berdialog supaya para pembaca dapat membayangkan apa-apa yang diceritakan. Paling perit, saya perlu mengikut kehendak sebuah novel sastera yang tentunya bersifat memberi harapan,” ujar beliau.

Novel terbaharunya ini merupakan adunan pengalaman hidupnya yang sewaktu masa dahulu pernah berkhidmat dalam Kementerian Kesihatan dan pada suatu ketika ditempatkan di Bahagian Penyakit Berjangkit. Bersesuaian dengan tugasnya itu, maka beliau kerap dihantar ke pulau-pulau kecil di selatan “Tanah Besar” Singapura untuk membuat pemantauan dan penyelidikan. Justeru, di situlah bermulanya pengalaman hidup Jamal mengenali budaya dan cara hidup masyarakat di pesisir pantai yang rata-ratanya berkhidmat sebagai nelayan.

Novel Ombak Selatan ialah cerita tentang kehidupan manusia di pesisir pantai selatan Singapura, yang merangkumi Pulau Sudong sebagai pulau penempatan utama orang Melayu. Krisis kehidupan yang dialami oleh orang Melayu sekitar tahun 1970-an telah mendesak mereka berhijrah ke Singapura, iaitu di Pasir Panjang kerana kemudahan perumahan dan keperluan meneruskan kehidupan. Impak besarnya, mereka meninggalkan kerja sebagai nelayan yang selama ini menjadi akar budaya dan ekonomi penduduk Pulau Sudong. Bahkan, sebuah sekolah Melayu yang terbina di Pulau Sudong juga turut terjejas kerana seorang demi seorang murid di situ meninggalkan sekolah kerana berhijrah. Akhirnya, sekolah itu terpaksa ditutup akibat kekurangan murid, dan hanya tinggal seorang guru sahaja yang setia berkhidmat di situ. Watak guru Badrun dalam novel ini ialah nama sebenar yang terjelma daripada dunia realiti yang diabadikan oleh Jamal Ismail dalam novel ini.

Tatkala mengingat kembali perbualan beliau dengan Cikgu Badrun yang berbunyi, “Jamal, jika ada anak-anak aku yang hendak menjadi guru aku tidak akan izinkan, kerana menjadi guru bermaksud perlu menjadi pejuang,” kelihatan Pak Jamal begitu emosional sehingga mengundang sebak. Sisa-sisa pengalaman dan perjuangan yang pekat daripada seorang guru itu telah menghantar kekuatan kepadanya untuk merakamkan dan mengangkat isu pendidikan di Singapura dalam novel ini. Beliau yakin dan percaya bahawa agamawan ialah manusia yang unik kerana mereka memandang dunia dan akhirat sebagai landasan kehidupan. Namun begitu, kerana pesatnya perkembangan pembangunan, maka madrasah-madrasah di Singapura telah diubah sukatan pelajarannya.

Novel ini juga turut mewarnakan watak guru persilatan yang dijelmakan daripada alam realiti sebagai seorang yang begitu kuat mempertahankan budaya dan cara hidup tradisi. Inilah perca-perca kehidupan tentang kemasyarakatan, gugusan masalah, cabaran, budaya, dan kecintaan terhadap bahasa Melayu yang sempat dirakamkan. Ombak Selatan bukanlah kisah cinta berpanjangan yang tidak berkesudahan, sebaliknya sebuah karya naratif yang hidup dengan nadanya bernafas optimis dan kritis.

“Tidak keterlaluan saya katakan bahawa Ombak Selatan ialah karya yang merakamkan dengan baik pengalaman hidup sebuah komuniti Pulau Selatan yang terusung keluar dari kampung halaman mereka,” ujar Dr. Azhar Ibrahim Alwee dari Jabatan Pengajian Melayu, Universiti Nasional Singapura, ketika mengulas novel ini sewaktu majlis pelancarannya melalui siaran langsung Facebook pada 7 Ogos jam 11.00 pagi.

“Penulis adalah satu golongan istimewa yang ada kehalusan rasa. Jika jiwanya terganggu, harus dilayan dan direnung. Juga (mereka) perlu mengambil tahu tentang kehidupan orang di sekeliling, sama ada suka atau tidak. Fakta dan imaginasi akan berkembang seiring untuk menghasilkan sesebuah karya sastera,” ujar Jamal Ismail ketika ditanya tentang tip-tip penulisan bagi penulis muda.

“Hanya karya-karya sastera sahaja yang dapat merakamkan cabaran-cabaran hidup manusia dengan lebih dekat. Inilah sejarah bangsa Melayu yang melalui pelbagai kisah hidup, namun terbuka dalam menerima setiap perubahan,” ujarnya lagi.

Pak Jamal juga menyuarakan harapannya agar novel Ombak Selatan dapat dijadikan mutiara rujukan kepada sesiapa sahaja apabila menghadapi cabaran-cabaran kehidupan.

Tonton program penuh pelancaran novel Ombak Selatan di sini. Sila layari Facebook Prakxis untuk sebarang maklumat pembelian novel ini.


Aminah Mokhtar Ungguli ASJ 2021

Johor Bahru – Novelis yang amat dikenali dengan novel Iman Markisa, Diari Seorang Jururawat dan Dominasi Tebrau, Aminah Mokhtar, memenangi Anugerah Sasterawan Johor 2021. Atas kemenangan besar Aminah Mokhtar kali ini dalam pelbagai kategori yang dipertandingkan, anak jati Johor ini juga telah berjaya membawa balik Anugerah Sasterawan Johor, iaitu Anugerah Khas ASJ 2021 atas kecemerlangan besarnya menghasilkan beberapa karya bermutu dalam pelbagai genre.

Majlis Anugerah Sastera Johor 2021 (ASJ 2021) atau ASJ kali ke-12 telah disiarkan secara dalam talian pada 8 Ogos 2021 (Ahad) pukul 2.00 petang anjuran  Kerajaan Negeri Johor melalui Yayasan Warisan Johor dengan kerjasama Dewan Bahasa dan Pustaka Wilayah Selatan dan Persatuan Penulis Johor. Majlis pengiktirafan yang ditunggu-tunggu oleh kalangan penulis Johor ini dirasmikan oleh YAB Datuk IR. Haji Hasni Mohammad, Menteri Besar Johor. Dalam ucapan perasmiannya, beliau yakin dan percaya bahawa para penulis Johor mempunyai ilham serta idea yang bernas untuk melahirkan sebanyak mungkin karya yang kreatif, kritis dan berkualiti, walaupun sewaktu masyarakat Malaysia masih mendepani pelbagai cabaran, termasuklah cabaran COVID-19.

Dalam ucapannya lagi, YAB Datuk Hasni mengumumkan YBhg. Profesor Datuk Seri Dr. Awang Sariyan sebagai penerima Anugerah Penggiat Sastera Johor atas perjuangan besarnya dalam bahasa, sastera dan persuratan.

Majlis diteruskan dengan menyaksikan penerima Hadiah Karya bagi penulis remaja bawah 19 tahun (puisi eceran), iaitu Norasikin Md. Khalid (“Tuanku Tiang Seri Negara Bangsa”), Aira Serafina Juanil (“Warkah Buat Guru”) dan Muhammad Faris Haikal Sabaruddin (“Di Tanah Bertuah Ini”). Penerima Hadiah Karya bagi penulis remaja bawah 19 tahun (cerpen eceran) pula dimenangi oleh Muhammad Faris Haikal Sabaruddin (“Dendam Si Belang”) dan Siti Khadijah Abdul Halim yang berjaya merangkul dua Hadiah Karya untuk dua cerpennya, “Lukisan Jiwa” dan “Dia Pergi Jua”.

Penerima Hadiah Karya Sastera Siber (puisi eceran) buat tahun ini pula dimenangi oleh Ramlee Wahab (“Kebal”), Rohaida Yon (“Setiap Hujung Tahun”) dan Shapiai Muhammad Ramly (“Di Manakah Engkau”). Sementara itu,  penerima Hadiah Puisi Eceran bagi tahun 2021 dipenuhi kalangan pemuisi mapan Johor, iaitu Nabiha Mohd Mashut (“Bunga Kebebasan”), Mohd Rosli Bakir (“Seruan Agung”), Raja Abdul Rahman Raja Basok (“Cinta Sungai Muar”), Rosman Md Shah (“Angin Utara, Selatan, Timur dan Barat”), Shamsudin Othman (“Segugus Ingatan Rubaiyat Bangsa”), dan Shapiai Muhammad Ramly (“Gelanggang Kali Ini”).

Acara diteruskan dengan pengumuman penerima Hadiah Cerpen Eceran, yang turut menampilkan beberapa karyawan berpengalaman merangkul hadiah kemenangan, iaitu Zalila Isa (“Pada Hari Buku Hilang dari Raknya”), Mohd Izwanuddin Abd Rahim (“Bidak”), [email protected] Abdul Hamid (“Bukit Janna”), Maslina Ngadiman (“Belayar ke Negeri Segantang Lada”), Khairul Ashraf Adrutdin (“Misdiagnosis III – Catatan (kepada) Idola”), dan Rohaida Yon (“Bait-bait Rindu”).

ASJ 2021 diteruskan dengan barisan penerima Hadiah Esei dan Kritikan Sastera diumumkan, iaitu Mohd Fairuz Mohd Padoli atau lebih dikenali dengan nama MF Kenchana (“Transformasi Karya Sastera kepada Medium Drama TV: Perkembangan dan Peranan”) dan Profesor Madya Dr. Roslina Abu Bakar (“Hikayat Pelanduk Jenaka: Perkembangan Kecerdasan Bodily-Kinesthetic dan Kecerdasan Bahasa Kanak-kanak dan Remaja”).

Hadiah bagi kategori drama mempunyai beberapa pecahan genre dan pemenang, namun jelas, pengarang skrip drama yang selalu memenangi hadiah sayembara bagi penulisan novel sejarahnya, Rahimah Muda, berjaya merangkul dua hadiah, iaitu Hadiah Drama Eceran bagi skrip drama “Reyok” dan Hadiah Drama Pentas bagi Luqman Al-Hakim. Pemenang lain pula ialah Hadiah Drama Radio yang dimenangi oleh Aminah Mokhtar bagi skrip drama radio “Perempuan Nan Menangis” dan Hadiah Drama TV yang dimenangi oleh Mohd Fadzil Mazlan bagi skrip drama TV “Love You Ustaz”.

Majlis ASJ 2021 diteruskan dengan penerima Hadiah Kumpulan Puisi Remaja, iaitu Edawati Abd. Wahab bagi buku puisinya, Pahlawan, manakala Hadiah Kumpulan Puisi Kanak-kanak dimenangi oleh Nazim Mohd Subari bagi buku puisi Idolaku.

Majlis bertambah rancak dengan pengumuman hadiah bagi kategori buku persendirian. Kali ini, penerima Hadiah Kumpulan Puisi ialah Aminah Mokhtar untuk kumpulan puisi Berikan Aku Cantiknya Hati, penerima Hadiah Novel Kanak-kanak ialah Mohammad Nazry A. Salam untuk novel Misi Detektif Fateh: Perang Mental, penerima Hadiah Novel Remaja ialah Aminah Mokhtar untuk novel Ruyung Emas, dan penerima Hadiah Novel Dewasa ialah Faizul A. Rahim untuk novel Dendam Aduka. Sementara itu, acara kemuncak pengumuman penerima hadiah telah menamakan Tuah Fadhilah Ithnin sebagai penerima Hadiah Buku Autobiografi untuk bukunya, Visi Cari Tuah: Sebuah Memoir Autobiografi yang Belum Dicerita.

Bagi tahun ini, Anugerah Khas ASJ 2021 turut memilih Zaifulnizam Wagiran sebagai penerima Anugerah Penulis Muda Johor.

Majlis gilang gemilang ini turut diwarnai dengan acara pelancaran buku antologi puisi dan cerpen ASJ ke-11, Mentafsir Keberanian. Majlis turut menampilkan pameran khas, Pameran Shaharom Husain di Muzium Tokoh Johor, Johor Bahru bagi tokoh sasterawan, budayawan dan sejarawan besar Johor, Shaharom Husain. Beliau juga merupakan penerima Hadiah Karyawan Sastera Johor 2007 dan Anugerah Tokoh Budaya Negeri Johor 1991.


Geran Pemulihan Industri Kreatif Khas buat Industri Buku Tempatan

Untuk mendapatkan maklumat terkini, ikuti kami melalui Telegram

Kuala Lumpur – Pelan Jana Semula Ekonomi Negara (PENJANA) tidak melupakan penggiat dan perniagaan industri kreatif, khususnya penggiat sastera yang terkesan dengan pandemik supaya mampu bangkit semula dan meneruskan pengkaryaan menerusi Geran Pemulihan Industri Kreatif (GPIK). Kali ini, MyCreative Ventures membuka pendaftaran bagi pusingan keempat Geran Sastera dan Penerbitan Buku mulai 19 Julai hingga 30 Ogos 2021 bagi permohonan individu, syarikat dan pertubuhan bukan kerajaan menerusi laman sesawang MyCreative.

Kumpulan MyCreative Ventures dengan kerjasama Persatuan Penulis Nasional Malaysia (PENA) mengadakan sesi penerangan webinar yang disiarkan di platform Zoom dan Facebook Langsung pada 5 Ogos jam 8.30 malam. Encik Mohd Hafifi Mohd Noor, sekretariat geran Sastera dan Penerbitan Buku dan Encik Masalwi Hasawan, pengurus pelaburan  menerangkan geran dan inisiatif kewangan. Turut hadir ialah Encik Nasir Juri, pengurus besar kewangan; Encik Wan Asyraf Azizi, pengurus geran; dan Puan Gina Subki, pegawai komunikasi korporat.

Penerangan pertama dimulakan oleh Mohd Hafifi mengenai Geran Sastera dan Terbitan Buku (GPIK Sastera). Geran ini merupakan bantuan kepada para penerbit buku tempatan dan majalah serta karyawan buku bagi melangsungkan aktiviti kajian, penulisan, penerbitan, jualan, serta promosi buku, termasuk karya sastera tempatan, karya fiksyen dan bukan fiksyen, novel grafik, buku komik, puisi, biografi, kajian, dan laporan. Jumlah bantuan yang boleh dipohon bergantung pada permohonan pemohon.

Permohonan ini juga terbuka kepada para penulis yang sudah bersara dengan pencen tetap, malah inisiatif geran bertujuan untuk membantu karyawan yang terkesan akibat pandemik COVID-19. Bagi sebarang kemusykilan, Hafifi boleh dihubungi menerusi WhatsApp (017-3013365) atau melalui e-mel [email protected].

Sesi seterusnya disambung oleh Masalwi yang menerangkan Pelan Pemasaran dan Promosi Digital (GPPD) bagi Penciptaan Kandungan Kreatif: Cabang Kreatif Kesusasteraan yang melibatkan buku, majalah, komik, dan novel grafik. Geran ini direka khas bagi membantu para penggiat industri kreatif dalam pemasaran, baik dalam bentuk barangan, perkhidmatan atau memasarkan bakat mereka secara dalam talian melalui aplikasi, paparan iklan dan pengantara digital yang lain, seperti Media Prima Digital, Astro atau mana-mana platform digital yang diterima oleh MyCreative Ventures, seperti Facebook, Instagram, Google, Tik Tok, Snapchat, Twitter, YouTube, LindkedIn, dan Pinterest. Pakej tawaran yang diberikan adalah berbeza mengikut platform, aplikasi dan kekerapan iklan. Pembayaran semula sehingga RM 3 ribu disediakan di bawah program ini.

Inisiatif bantuan pinjaman kewangan turut disediakan oleh MyCreative Ventures yang disasarkan kepada entiti milikan tunggal, perkongsian atau syarikat sendirian berhad yang terkesan akibat pandemik menerusi Skim Padanan Pinjaman Pelaburan (SPPP) dan Pinjaman Mudah Trek Laju: Pinjaman Pengantaraan bagi Penerbit Kandungan Industri Kreatif, Pinjaman Mikro bagi Usahawan Kreatif, dan Pinjaman Pemulihan Perniagaan Industri Kreatif.

Masalwi meneruskan penerangan dengan menyarankan penggiat industri supaya memohon Program Halaju Digital, satu langkah untuk membantu penggiat industri kreatif mengadaptasi dimensi digital ke dalam perniagaan ataupun aktiviti kreatif mereka. Inisiatif ini turut memberikan bimbingan latihan dan pemberian peralatan percuma oleh Google bagi membantu penggiat seni mengadaptasi norma baharu dengan lebih cepat. Kemudahan yang ditawarkan termasuk Google for Nonprofits dan Google Arts and Culture. Bagi latihan pula ialah YouTube Creator Academy, Mahir Digital bersama Google dan Skillshop.

Para pemohon digalakkan untuk menghantar permohonan lengkap sebelum tarikh tutup 30 Ogos 2021.


Sastera Zaman Kacau

S.M. Zakir menampilkan fenomena pembacaan karya sastera yang penuh nilai dan aspirasi moral sebalik kekacauan dan pergolakan politik zaman.

Seperti yang dikatakan oleh James MacGregor Burns dalam bukunya Fire and Light, England pada abad ke-18 merupakan sebuah negara yang memiliki dinamik ekonomi dan demografi yang luar biasa. Setelah melalui zaman peperangan di Eropah lebih dua kurun, dan kemudian membangunkan politik Westminster yang menyaksikan penurunan kuasa Raja melalui Akta Toleransi pada tahun 1689, England bangun sebagai sebuah negara baharu di Eropah. Setelah mengalahkan Perancis dalam Perang Tujuh Tahun, kuasa kelautan Britain tidak tertanding lagi sehingga menjadi kuasa kolonial dunia yang menjajah hampir seperempat dunia.

Ciptaan baharu merintis perubahan industri, terutamanya industri tekstil, arang batu dan besi dengan pengenalan pada teknologi baharu kincir air, pam wap dan pemprosesan logam. Penduduk England daripada sekitar lima juta orang pada tahun 1730 mencecah lapan juta orang pada tahun 1790. Kota-kota di luar London juga membangun dengan pesat dengan Birmingham mencatat jumlah penduduk teramai, sementara Liverpool menjadi kota pelabuhan yang sibuk dengan perdagangan bijiran dan hamba. England antara negara perdagangan hamba abdi yang terbesar di dunia.

London merupakan kota yang paling besar dan sibuk di England dan seluruh Eropah. London mempunyai penduduk melebihi setengah juta orang pada tahun 1770-an dengan populasi kosmopolitan yang bergaul antara penduduk tempatan termasuk Scotland, Wales dan Ireland, serta pendatang dari luar seperti pelarian Yahudi dari Sepanyol dan Portugal, pendatang Eropah Timur, puak Huguenot dari Eropah, dan kaum kulit hitam yang menjadi hamba abdi, atau sudah merdeka. London merupakan kota perdagangan paling hebat di dunia dengan segala macam barangan dagangan dari seluruh dunia. Bagi sesiapa yang mempunyai wang, London menjadi syurga, tetapi bagi sesiapa yang miskin dan tidak punya wang, London ialah neraka penindasan kelas. Bagaimanapun, dengan kemungkinan terbuka untuk menjadi kaya, London menjadi kawah gula yang dihurungi semut.

Dalam kemajuan yang begitu pesat, England pada kurun ke-18 juga menyaksikan kekalutan, di samping menerima bahang revolusi besar dunia yang mengancamnya. Dua revolusi yang menggoncang England ialah Revolusi Amerika 1776 dan Revolusi Perancis 1789. Revolusi Amerika menyaksikan kemunculan pengaruh republikan dalam dunia politik England, sementara Revolusi Perancis menyerapkan anasir Jacobin dalam parlimen England. Hal ini tambah meruncing oleh pergeseran dua puak utama dalam politik England, iaitu puak Tory dan Whig. Puak Tory ialah keturunan puak konservatif Gereja Anglican, manakala puak Whig ialah pro-Protestan yang senada dengan kaum Jacobite dan kaum republikan. Kedua-duanya silih berganti memegang tampuk pemerintahan England. Suasana politik di England pada abad ke-18 cukup bergolak antara kedua-dua paksi politik yang turut menggunakan pengaruh Raja yang terbatas oleh Perlembagaan untuk mendapatkan sokongan kepada tindakan politik mereka.

Realiti politik di England pada hakikatnya dikuasai oleh kaum bangsawan dan kelas atasan atau kaum borjuis yang muncul sebagai kelas elit baharu dalam era revolusi perindustrian. Golongan miskin tidak terhitung ramainya hidup berhimpit di dalam bilik-bilik kecil di bangunan-bangunan usang yang menghadap lorong-lorong kecil lagi kotor. Sistem kebersihan dan pembetungan langsung tidak terjaga dengan penakung najis terletak hanya di bawah bangunan, dan bermacam jenis parasit dan tikus hitam merayap membawa penyakit. Saban tahun, ribuan mati oleh penyakit yang disebarkan oleh kekotoran, dan ternyata rakyat hidup dalam kebuluran.

Jurang perbezaan antara golongan bangsawan dan elit dengan golongan bawahan sangatlah luas, sehingga kaum bangsawan dan elit yang juga menjadi pimpinan politik ini tidak berupaya melihat melangkaui jurang tersebut. Para pemimpin politik England waktu itu dikatakan sebagai “pemilik tanah yang kaya sehingga boleh membeli kerusi parlimen, mendapat gaji buta di Kementerian, dan memegang kuasa ke atas jutaan manusia yang langsung tidak mereka kenali dan tidak ingin sekalipun dikunjungi”. Politik dikaluti oleh perebutan kuasa kaum elit yang didukung oleh bank, syarikat insurans, dan syarikat pengeluar serta pelabur termasuk syarikat yang menjajah dan mengaut kekayaan di tanah jajahan di seluruh dunia. Era ini dilihat sebagai era keghairahan terhadap kuasa dan kekayaan, mendorong penemuan dan penciptaan teknologi yang menggandakan kekayaan. Hal ini menimbulkan faham utilitarian yang menukarkan semua perkara kepada “benda dan dagang”. Pada masa yang sama, golongan bawahan terus ditindas dan melata di bumi yang kotor.

Kesusasteraan muncul ketika ini dengan sifatnya yang masih baharu. Sastera pada awalnya muncul sebagai wahana imaginasi yang kemudiannya dikenali sebagai aliran romantik. Sastera dilihat pada waktu itu sebagai salah satu wahana bagi nilai-nilai kreatif yang dihapuskan daripada wajah masyarakat industri kapitalis dapat dipuja dan diperakukan. Namun, kedaulatan dan autonomi imaginasi yang membawa perasaan dalam keterasingan dan keterpencilan mula dilihat sebagai pelarian yang kosong. Visi masyarakat yang adil diterbalikkan oleh romantisisme menjadi nostalgia yang lemah terhadap England tua yang organik dan telah lama berlalu. Penulis-penulis mula keluar mencari fungsi dan visi yang jelas dalam sastera, yang semestinya tidak terasing dan terpisah daripada realiti sosial. Mereka mencari kuasa budaya yang mungkin anarkis tetapi dikekang oleh suatu ketertiban sosial. Sastera bagi para penulis adalah terkait dengan hal-hal kuasa sosial.

Penulis-penulis di England memikirkan jenis sastera yang harus menjadi penyembuh baharu sosial, setelah politik dan gereja gagal melakukannya. Citra ini dimulakan dengan memasukkan gaya bangsawan tradisional, dan kemudian berakhir kuasanya dengan perpindahan kuasa kepada golongan menengah yang menjadi perantara antara golongan bangsawan dengan golongan bawahan. Hal ini dikatakan demikian oleh Matthew Arnold sebagai “cara menghubungkan kelas menengah kepada budaya bangsa terbaik akan menganugerahkan mereka suatu keagungan dan jiwa mulia”. Hal ini sekali gus menjadi cita-cita masyarakat bagi sebuah pimpinan baharu kelas sosial yang bertamadun dan merakyat.

Sastera mula mencita-citakan wilayah baharu yang semua manusia dapat berjumpa dan berbincang, seterusnya mengangkat nilai dan moral yang semakin diketepikan. Maka, sastera bergerak untuk menemukan nilai dan moral yang tidak dipedulikan oleh kaum politik dan kapitalis yang bersikeras dengan perebutan kuasa dan kekayaan.

F.R. Leavis menyatakan, “moraliti bukan harus lagi difahami sebagai suatu kod sistem etika, tetapi merupakan suatu keasyikan yang peka terhadap seluruh mutu kehidupan”. Kebalikan daripada suasana yang menuntut protes malah revolusi, sastera Inggeris sebaliknya mencari nilai dan menggarapnya dengan kelembutan dan menyerap pengajaran tersembunyi tentang nilai dan moral. Masyarakat menengah dan atasan, tidak ketinggalan golongan bawahan, dibawa untuk bersama-sama masuk ke dalam sastera dan memahami nilai-nilai dan moral yang semakin pudar daripada kehidupan di kota industri yang paling sibuk di dunia, dan pergelutan serta berebutan kuasa dalam pengaruh politik tiga segi; kaum bangsawan, elit dan Raja.

Apabila negara hari ini memasuki era malapetaka pandemik, kemudian diheret oleh kekacauan politik yang tidak berkesudahan, masyarakat seperti mencari sesuatu dalam aspek-aspek lain kehidupan. Pencarian ini sepertimana yang dialami oleh mana-mana masyarakat yang mengharungi suasana kekalutan, merupakan pelarian atau eskapisme yang dapat menempatkan cita-cita terhadap rasa aman yang hilang. Hal yang dirasakan dalam sastera hari ini ialah pencarian masyarakat terhadap novel-novel sastera yang mengangkat nilai-nilai dan moral yang tinggi dalam bentuk yang mudah dibaca, dalam kata lain, realisme tegar yang mengembalikan rasa aman alamiah serta jauh daripada kekalutan “dunia kota/pusat politik”.

Tayangan drama Ayahanda yang diadaptasi daripada karya Azizi Hj Abdullah, mendapat sambutan luar biasa, malah novel Ayahanda turut dicari sehingga habis di pasaran. Pesanan utama kebanyakan penjual buku dalam talian seminggu dua itu adalah untuk novel Ayahanda. Puncaknya, pengakhiran drama tersebut menyaksikan pembelian dalam talian yang mencanak naik sehingga menghabiskan stok buku di pasaran dan stok penerbit sendiri. Siri drama Ayahanda tamat pada hari Jumaat, pada hari Isnin sahaja menurut penerbit, terdapat 400 buah tempahan masuk tidak termasuk tempahan sebelumnya. Dan, semua tempahan ini tidak dapat dipenuhi kerana stok penerbit sudah habis.

Novel Ayahanda menjadi fenomena hari ini walaupun sudah terbit lama dahulu. Fenomena ini juga yang melanda pasaran buku sastera saat kekacauan pandemik dan politik hari ini. Novel Seorang Tua di Kaki Gunung, Tivi, Sampah, Srengenge, Detik-detik Diri di Daerah Daif, Senjakala, Rimba Harapan, dan kumpulan cerpen Patah Tumbuh kini menjadi tumpuan masyarakat pembaca, rata-ratanya pembaca baharu di luar lingkungan sastera. Hal ini sangat memperlihatkan masyarakat mencari pelarian ke dalam sastera, mencari nilai dan moral dalam karya-karya besar sastera yang membawa perjuangan tersebut. Sepertimana masyarakat Inggeris pada abad ke-18 mencari nilai dalam sastera apabila politik dan perindustrian menghancurkan nilai yang ada.

Pada saat ini, karya-karya sastera tinggi dengan perjuangan nilai dan moralnya sangat didambakan oleh masyarakat; dalam melepaskan diri daripada kebosanan perebutan kuasa politik dan kepayahan pandemik. Masyarakat seperti meraba-raba mencari dalam diri mereka melalui karya-karya sastera ini.

S.M. Zakir atau nama penuhnya Syed Mohd Zakir bin Syed Othman dilahirkan pada 4 Februari 1969 di Kota Bharu, Kelantan. Beliau memulakan kerjaya dalam industri media sebelum menjadi penulis sepenuh masa pada tahun 2000. Sepanjang berkarya, S.M. Zakir telah menerima banyak hadiah dan anugerah sastera, seperti Hadiah Sastera Malaysia 1994/1995 bagi kumpulan cerpen Merengkuh Langit (DBP, 1995) dan Anugerah Sastera Negeri Kelantan bagi kumpulan cerpen Sekuntum Kembang di Sayap Jibrail (Pustaka Nusa, 2001), selain Hadiah Sastera Perdana Malaysia, Hadiah Sastera Kumpulan Utusan, Hadiah Sastera Utusan-ExxonMobil, Hadiah Sastera DBP-Maybank, Hadiah Sastera 100 tahun Kuala Lumpur DBP-DBPKL, Hadiah Formula Malaysia, dan Anugerah GAFIM (kritikan filem). Beliau juga telah dinobatkan sebagai penerima Anugerah Sasterawan Muda Mastera 2010 dan penerima SEA Write Awards (Malaysia) 2011.


Awang Sariyan Dinobatkan sebagai Tokoh Penggiat Sastera Johor 2021

Untuk mendapatkan maklumat terkini, ikuti kami melalui Telegram

Johor Bahru – Pengerusi Lembaga Pengelola Dewan Bahasa dan Pustaka (DBP), YBhg. Profesor Datuk Seri Dr. Awang Sariyan dipilih sebagai penerima Anugerah Tokoh Penggiat Sastera Johor dalam Anugerah Sastera Johor (ASJ) Ke-12 bagi tahun 2021. Anugerah khas ini yang merupakan anugerah persuratan tertinggi dari negeri Johor diumumkan oleh YAB Datuk IR. Haji Hasni Mohammad, Menteri Besar Johor.

Penganugerahan ini diberikan kepada Profesor Datuk Seri Dr. Awang Sariyan atas berkat usaha dan konsistensi beliau dalam perjuangan mengangkat dan memartabatkan bahasa kebangsaan tanpa mengira konteks perubahan global kini.

“Syabas kepada Profesor Datuk Seri Dr. Awang Sariyan. Usaha dan keringat perjuangan yang dicurahkan selama ini sungguh besar ertinya kepada kita semua. Perjuangan beliau wajarlah diteladani oleh semua pihak,” ucap Datuk Hasni.

Profesor Datuk Seri Dr. Awang Sariyan yang juga Pengarah Institut Alam dan Tamadun Melayu (ATMA), Universiti Kebangsaan Malaysia, pernah menjadi Penyandang Kursi Pengajian Melayu Kementerian Pendidikan Tinggi Malaysia di Universiti Pengajian Asing Beijing, China, Ketua Pengarah DBP, Profesor Bahasa di Universiti Putra Malaysia dan Universiti Malaya, tenaga akademik di Universiti Islam Antarabangsa Malaysia, Universiti Brunei Darussalam, Universiti Pendidikan Sultan Idris, dan Pengarah Jabatan Bahasa DBP. Karyanya terdiri daripada lebih 60 judul buku dan lebih seribu makalah. Antara buku tulisannya termasuklah Ceritera Bahasa, Warna dan Suasana: Perancangan Bahasa Melayu di Malaysia, Sintaksis Bahasa Melayu Bersumberkan Karya Sastera, Asas Falsafah dan Pemikiran Melayu Berteraskan Islam, dan Mencari Makna Diri Melayu: Renungan untuk Bangsaku. Beliau turut menghasilkan buku puisi, iaitu Mencari Makna Diri dan Di Denai Kehidupan.

Tokoh bahasa dan persuratan negara ini membawa balik hadiah wang tunai berjumlah RM6000. ASJ kali ini dibuat secara maya menerusi Facebook Yayasan Warisan Johor pada hari Ahad, 8 Ogos 2021 berikutan pandemik COVID-19.


Manfaat dalam Cerita Binatang

Raja Yusoff Ariffin pernah mendapat pelbagai pengajaran daripada penghayatan cerita binatang yang terdapat dalam mata pelajaran Bahasa Melayu semasa menuntut di tingkatan enam. Beliau ingin mengongsikan pengalaman itu.

Selain cerita hantu, cerita asal usul dan cerita berbingkai, sebuah lagi cerita lisan atau dongeng rakyat yang disukai ramai dalam kesusasteraan Melayu lama ialah cerita binatang. Watak haiwan yang paling terkenal dan sentiasa dikaitkan dengan cerita ini ialah kancil.

Terdapat sebuah hikayat mengenai kancil ataupun pelanduk yang terkenal, iaitu Hikayat Pelanduk Jenaka (kini, lebih dikenali sebagai Cerita Sang Kancil). Dalam cerita tersebut, kancil dianggap sebagai wira. Kancil ini tidak menggunakan kekuatan fizikal untuk menyelesaikan masalah yang dihadapinya, tetapi kemampuan daya fikirnya.

Keperwiraan kancil tersebut jelas diceritakan menerusi kemenangannya dengan menggunakan akal fikirannya ketika menghadapi binatang yang jauh lebih besar dan berbahaya, seperti gajah, harimau, buaya, dan ular.

Walaupun cara kancil itu tidak wajar diikuti kerana ia sebenarnya menipu, tetapi hal yang lebih penting ialah teladan sebaliknya, bahawa si kecil tidak semestinya sentiasa menjadi mangsa si besar. Justeru, kancil yang diwujudkan menjadi lambang kekuatan golongan kecil tetapi pintar.

Selain bahagian yang menceritakan kemenangan kancil itu, terdapat dua bahagian lagi dalam Hikayat Pelanduk Jenaka yang menarik perhatian. Satu daripadanya menceritakan kancil menjadi hakim apabila berperanan menyelesaikan beberapa masalah atau perbalahan manusia dengan binatang lain, yang turut mengandungi falsafah dan pengajaran yang tertentu.

Secara halus, cerita ini menunjukkan bahawa manusia mesti menyedari kelemahan diri. Manusia wajar menyedari mengapa binatang pula yang mesti menyelesaikan masalah manusia (yang disebabkan oleh manusia sendiri), sedangkan manusia merupakan sebaik-baik kejadian yang turut dikurniai Allah akal fikiran. Oleh sebab ada akal fikiran, hanya manusia sendiri yang dapat menyelesaikan perbalahan sesama mereka, bukan bergantung harapan pada anasir lain.

Justeru, cerita kancil turut mengajar kita agar menggunakan akal untuk berfikir apabila menghadapi sesuatu masalah. Di sinilah kepintaran sang kancil wajar diteladani. Jangan gunakan kebijaksanaan untuk tujuan keburukan, tetapi gunakan akal sebaik-baiknya agar tidak hanya berserah pada takdir hidup di hadapan.

Satu bahagian lagi yang menarik membawa cerita kancil dikalahkan oleh binatang yang lebih kecil atau lemah, iaitu siput babi, agas dan bangau. Cerita-cerita ini bertujuan untuk memberikan kesedaran bahawa seseorang yang pintar dan bijak jangan sentiasa berlagak sombong serta lupa daratan kerana sesekali dia akan turut kecewa lantaran ada yang lebih pandai daripadanya. Satu kenyataan yang pahit untuk ditelan pada masa kini ialah ramai manusia menyalahgunakan kepintaran mereka untuk menipu dan mencari kemewahan, tanpa menyedari, mereka akhirnya akan menerima akibat perbuatannya juga suatu masa nanti.

Cerita binatang, khususnya watak kancil merupakan rekaan semata-mata. Walaupun begitu, ceritanya diminati oleh kanak-kanak pelbagai usia sehingga kini. Meskipun kini kancil sukar ditemui di Malaysia, tetapi namanya tidak pernah luput daripada ingatan masyarakat kerana kewujudan cerita mengenainya dikisahkan secara turun-temurun.

Kisah-kisah rakyat seperti cerita binatang sememangnya wajar dilestarikan. Cerita binatang kita juga mampu menghiburkan, walaupun usaha memasyarakatkan ceritanya pada hari ini masih tidak cukup kuat. Atas cabaran zaman serba moden sekarang, sudah terlalu banyak unsur media dan wahana dari luar negara yang turut menuntut ruang penyampaiannya dalam kalangan masyarakat, malah kebanyakan isi kandungannya juga cukup menghiburkan dan mempunyai garapan yang sofistikated dan maju.

Namun begitu, hal ini tidak sepatutnya mengurangkan kekuatan yang sudah ada dalam cerita binatang tempatan. Walaupun suasana, latar tempat dan masanya purba, isi kandungan dan watak-wataknya tetap boleh disesuaikan dengan keadaan dan suasana zaman sekarang. Isi pengajarannya tetap relevan sepanjang masa.

Cerita binatang dapat memberikan pengajaran moral, selain menyampaikan kritikan dan sindiran terhadap manusia. Lihat sahaja dengan kisah Sang Kancil. Jelas, pengajaran moral, kritikan dan sindiran terserap kukuh dalam isi ceritanya.

Pada masa lalu, cerita binatang pernah dijadikan komik di beberapa akhbar dan majalah. Walau bagaimanapun, hal itu belum memadai kerana media lain yang lebih berpengaruh diperlukan untuk memainkan peranan. Dalam hal ini, televisyen diyakini dapat memainkan peranan tersebut dengan berkesan.

Saya fikir usaha memperkenal cerita binatang lebih wajar dimulakan daripada peringkat kanak-kanak. Ada juga cara lain yang lebih berkesan, iaitu filem animasi (tempoh masa penceritaan yang lebih panjang) yang disiarkan di televisyen. Kanak-kanak menggemari cerita binatang dan filem animasi. Justeru, filem animasi merupakan media yang paling tepat. Tidak lama dahulu, terdapat beberapa buah filem animasi tempatan, seperti siri Hikayat Sang Kancil; Sang Kancil, Kerbau dan Budaya, Sang Kancil dan Monyet dan Sang Kancil dan Buaya terbitan Filem Negara Malaysia. Namun demikian, Garapan ini hanyalah filem selingan, bukan rantaian. Usaha tersebut perlu dilakukan dengan lebih serius dan konsisten.

Kanak-kanak kita hari ini juga lebih menggemari dan mengenali watak-watak haiwan daripada filem animasi Barat, khususnya dari Studio Disney, seperti The Lion King, Ratatouille, The Jungle Book, Zootopia, dan A Bug’s Life. Begitu juga dengan anime dan manga Jepun yang makin popular dalam kalangan kanak-kanak.

Oleh itu, para karyawan kita, khususnya dalam industri kreatif filem dan televisyen, perlu serius dan berusaha gigih mencari prakarsa dan strategi untuk merekayasa dan menghidupkan kembali watak-watak binatang yang sedia ada dalam kisah lisan rakyat kita. Kisah-kisah ini boleh ditampilkan dengan suasana, pengajaran dan garapan yang lebih sesuai dengan zaman sekarang.

Diharapkan gerakan merekayasa cerita binatang dalam filem animasi kita dapat dihasilkan, sedikit demi sedikit. Semoga jumlahnya nanti dapat mengimbangi jumlah filem animasi Barat (sekurang-kurangnya, jikalau pun tidak dapat terus menggantikan). Ceritanya juga boleh diselitkan dengan isu semasa, seperti perpaduan, kejiranan dan kepimpinan negara, selagi jiwa dan keasliannya masih dikekalkan. Sebenarnya, industri animasi kita sudah pun berjaya menghasilkan isi kandungan yang membanggakan dan mendunia, seperti tiga francais animasi yang terkenal, Upin & Ipin, Ejen Ali dan Boboiboy. Sudah tiba kita melihat kembali warisan khazanah cerita kita sendiri untuk suatu pacuan imej yang menyegarkan dan tetap mengandungi budaya dan kebaikan tradisinya.

Tonton cerita binatang untuk kanak-kanak terbitan Dewan Bahasa dan Pustaka di sini.

Raja Yusoff Ariffin atau Raja Yusoff Raja Ariffin dilahirkan pada 21 Ogos 1962 di Pulau Tiga Kanan, Parit, Perak. Beliau menulis puisi (sajak dan pantun), cerpen, rencana, ulasan, kritikan, dan berita sejak tahun 1982. Raja Yusoff merupakan ahli Persatuan Penulis Kuala Lumpur, rakan Tajulmedia Melayu dan pernah menganggotai PAKSI. Antara karyanya termasuklah buku esei Raja (Yusoff Ariffin) dalam Sastera Rakyat (1991), kumpulan drama remaja Sketsa Bas Mini (DBP, 1993), novel kanak-kanak Bangsal di Tepi Pantai (Vital Star, 1997), dan kumpulan puisi Belum Selesai (ITBM, 2016). Pernah memenangi Tempat Ketiga dalam Pertandingan Menulis Sajak sempena Sambutan 40 Tahun Perpustakaan Negara Malaysia, Hadiah Karya Bestari (1998), Tempat Ketiga dalam Peraduan Menulis Esei Sempena Sambutan 20 Tahun Harakah (2007), Sagu Hati dalam Pertandingan Menulis Sajak sempena 40 Tahun GAPENA (2012), Hadiah Karya Darul Ridzuan V kategori rencana sastera (2016), Hadiah Sastera Darul Ridzuan VI kategori rencana sastera (2018), dan Tempat Kedua bagi Pertandingan Mencipta Pantun “Beraya di Kampung Warisan Melayu” Satu Property (2020).


kepada seniman agung bangsaku, ramlee bin putih

Untuk mendapatkan maklumat terkini, ikuti kami melalui Telegram

iramamu mengalir
di alun sungai waktu
dan salasilah
dan akhirnya menjadi lagu bangsa,

kerana kau membaca watak
dan perasaan mereka,
pada riak dan gelombangnya.

maka kau dikenang di madura
di gang-gang jakarta yang panjang
dan di rumah serta sawah betawi.

dan di tebing sungai deli
di pondok sungai acheh,
di mana leluhurmu berumah.

dan di pulau pinang
di kampung dodol,
di mana darah pertamamu
menetes ke bumi.

lagu dan lakonmu
mengajak pemuda
bercinta melalui baris-barismu,

dan gadis yang kecewa pun
memetik bunga sedih suaramu.

kau penggubah mimpi
dan juga kenyataan
di dusun petani
dan bagan nelayan.

memberi bayang
dan darah
kepada kezaliman
yang selalu mengendap
dari balik kota kuasa.

tapi kau juga mengarang
kisah asmara yang termanis

di antara penarik beca
dan anak gadis hartawan,
di antara kasih
yang dipisah darjat,

untuk dibawa pulang
anak kampung
ke dalam harapan yang samar.

tapi kau juga dalang
yang meletuskan ketawa
anak muda serta ayah mereka
supaya kesusahan hari dapat dilupa,

kau mengutip watak-watak
dari desa sejarah
dan pagar istana:

penyanyi muda serta tukang karut yang tua,
bujang lapuk yang masih segar dunianya.

kau membawakan raja dan permaisuri,
bangsawan dan dayang,

dan paling disanjung 40 penyamunmu,
kerana kami diberitahu penganalisis politik
bahawa mereka
masih berkeliaran di putrajaya.

kami ketawa dan setelah itu tersedar
bahawa dengan jenaka dan sindir
kau telah melukis sengsara kami.

dan mengajarkan makna watak dan peristiwa,

kaulah yang menggesek
di tali jiwa dan jantung bangsamu
kerana kau fasih membaca perasaan
tabiat dan khilaf mereka.

kaulah penyanyi,
pengatur lagu
serta pelakon bangsa
yang tiada tolok bandingnya.


Juri, Pengarang dan Penerbit Protes Campur Tangan Kerajaan dalam Hadiah Litera

Untuk mendapatkan maklumat terkini, ikuti kami melalui Telegram

Tbilisi – Campur tangan kerajaan dalam penilaian hadiah sastera bukan asing dalam kesusasteraan global, malah di negara seperti China, pemilihan penerimanya berkait rapat dengan ideologi negara.

Malah di negara kita sendiri, persepsi wujudnya campur tangan sebegini timbul dari semasa ke semasa sehingga adakalanya mencetuskan kontroversi, meskipun dalam ruang terkawal.

Harus diakui, campur tangan boleh berlaku secara di sebalik tabir atau dilakukan secara terang-terangan tetapi sekiranya dibenarkan tanpa usaha membantah atau mengkritiknya, hal ini boleh menurunkan atau menjatuhkan martabat anugerah atau hadiah sastera itu sendiri.

Hal ini dapat dilihat daripada tindakan anggota juri anugerah sastera berprestij di Georgia, Hadiah Litera, pengarang dan penerbit menarik diri daripada terbabit dengan proses penilaian atau dicalonkan untuk hadiah tersebut.

Tindakan kolektif itu diambil susulan daripada pelantikan pegawai Kementerian Kebudayaan, Ioseb Chumburidze oleh Menterinya, Tea Tsulukiani sebagai salah seorang panel juri untuk menilai hadiah terbabit.

Sehingga awal Ogos ini, lebih daripada 10 pengarang dilaporkan menarik diri daripada dicalonkan, manakala empat daripada lima juri turut meletakkan jawatan ekoran tindakan kali pertama kementerian itu melantik wakilnya untuk menganggotai panel penilai sejak diwujudkan pada tahun 2015, seperti dilaporkan oleh AGENDA.GE.

Dilaporkan, 93 daripada 110 karya yang dicalonkan turut ditarik balik.

Malah, Lembaga Pengarah Rumah Pengarang Georgia yang menjadi urus setia acara turut membantah tindakan kementerian, sekali gus menganggap langkah itu tidak dapat diterima.

Memetik laporan portal berita on.ge, juri yang menarik diri, Bela Tsipuria menegaskan protes itu menggambarkan “kecurigaan yang bukan sahaja daripada para penulis, bahkan seluruh masyarakat Georgia terhadap pentadbiran kerajaan.”

Tsipuria yang juga profesor sastera Georgia dan sastera bandingan serta bekas Timbalan Menteri Pendidikan dan Sains, menarik diri bersama-sama tiga lagi panel, iaitu Oktai Kazumov, Lela Kodalashvili dan Rezo Tabukashvili.

Sementara itu, Pengarah Program Eurasia, PEN America, Polina Sadovskaya berkata percubaan sebelah pihak Kementerian Kebudayaan untuk melantik pegawai kerajaan sebagai juri Hadiah Litera pada tahun ini membangkitkan persoalan penting terhadap campur tangan politik dalam sastera dan seni, serta hak pengarang untuk mengamalkan kebebasan meluahkan ekspresi dan pandangan.

“Anugerah sastera sepatutnya bebas daripada campur tangan kerajaan dan pengarang perlu selesa dalam menghasilkan karya tanpa berdepan risiko penilaian tidak adil daripada juri atau jawatankuasa pemilihan yang ada dorongan politik.

“Implikasi daripada hadiah pada tahun ini sepatutnya menjadi peringatan kepada kerajaan Georgia supaya tidak lagi mengganggu ruang kemerdekaan dan kebebasan,” katanya dalam kenyataan rasmi PEN America di laman webnya.

Hadiah Litera yang diberikan secara tahunan itu, mempunyai enam kategori termasuk novel, prosa dokumentari dan kulit buku terbaik.


Kemusykilan Kata “Antara“

Kata antara merupakan kata sendi nama yang kerap menimbulkan masalah kepada pengguna bahasa Melayu. Hal ini berlaku demikian kerana frasa yang berpangkalkan sendi nama antara ialah frasa sendi nama. Oleh itu, frasa sedemikian tidak dapat menjadi subjek ayat kerana subjek ayat dalam bahasa Melayu mesti terdiri daripada frasa nama. Hal ini meliputi frasa nama yang telah digugurkan intinya.  Sila lihat contoh yang berikut:

Oleh sebab kata antara dengan frasa nama (FN) ialah frasa sendi nama (FS), kata pemeri ialah tidak boleh kita gunakan. Hal ini juga benar jika ayat 1 diterbalikkan unsurnya.

Walau bagaimanapun, ayat 1 kerap digunakan oleh pengguna bahasa Melayu. Oleh itu, kita harus berusaha membetulkannya.

Ayat 1 dan 2 menjadi betul jika kita mengubah strukturnya seperti yang berikut:

Ayat 3 dan 4 adalah betul kerana strukturnya ialah FN + FS, iaitu subjeknya ialah FN (Ali) dan predikatnya ialah FS (antara tetamu yang hadir). Kata pemeri adalah merupakan kata perangkai opsyenal antara subjek FN dengan predikat FS.

Ada pengguna yang cuba menukarkan ayat 1 dengan memasukkan kata termasuk.  Sila lihat contoh yang berikut:

Ayat di atas masih tidak betul. Selain subjek ayat tidak boleh terdiri daripada frasa sendi nama (FS), maksud kata termasuk ialah “sudah masuk” atau “tergolong dalam”. Ayat yang betul adalah seperti yang berikut:

Cara yang lain ialah kita menghasilkan ayat susunan songsang dengan frasa sendi nama yang berpangkalkan kata sendi nama antara. Sila lihat contoh yang berikut:

Frasa sendi nama dengan kata sendi nama antara di atas sebenarnya merupakan penanda wacana yang mengaitkan sesuatu ayat dengan ayat yang mendahuluinya. Sila lihat contoh yang berikut:

9a.  Kegagalannya disebabkan banyak faktor. Antara lain, dia malas (FN + FA).

9b.  Kegagalannya disebabkan banyak faktor. Antara lain, (salah satu/satu)

faktornya ialah (bahawa) dia malas (FN + FN).

9c.  Kegagalannya disebabkan banyak faktor. Antara faktornya, dia malas (FN

9d.  Kegagalannya disebabkan banyak faktor. Bahawa dia malas (adalah)

Jika frasa sendi nama yang berpangkalkan kata sendi nama antara bukan digunakan sebagai penanda wacana, maklumat yang lebih lengkap harus dinyatakan. Sila lihat contoh yang berikut:

10a.  Antara faktor pemanasan global, satu (faktor) daripadanya ialah

10a. Antara faktor pemanasan global, (salah) satu faktornya ialah           pembakaran terbuka (FN + FN).

Frasa sendi nama dengan kata sendi nama antara boleh juga digunakan untuk menyelitkan maklumat tambahan dalam ayat. Dalam hal ini, maklumat tersebut diapit oleh tanda baca dua koma. Sila lihat contoh yang berikut:

9c.  Pemanasan global disebabkan banyak faktor. Satu fakornya, antara lain, ialah pembakaran terbuka (FN + FN).

Kata antara digunakan juga untuk menunjukkan hubungan antara dua pihak (perkara) atau lebih, atau antara anggota dalam satu kelompok. Sila lihat contoh yang berikut:

10a.  Persahabatan antara Ali dengan Ahmad erat.

10b.  Perhubungan antara Ali, Ahmad dan abu semakin erat.

10c.  Terdapat perbezaan antara Malaysia dengan Indonesia.

10d.  Hubungan antara mereka semakin renggang.

10e.  Dia membuat perbandingan antara buah yang hendak dibelinya.

Kata antara berubah menjadi kata arah jika didahului oleh kata sendi nama di. Sila lihat contoh yang berikut:

11a.  Jarak di antara Indonesia dengan Malaysia dekat.

Ada kalanya kata antara dipendekkan sebagai antar- dalam kata tertentu. Sila lihat contoh yang berikut:

Kata antara dapat ditambah imbuhan untuk menjadi kata terbitan atau diiringi kata lain untuk menjadi kata majmuk. Sila lihat contoh yang berikut:

perantara pengantara perantaraan pengantaraan


Membaca Beberapa Puisi Raihani: Inspirasi daripada Filem P. Ramlee

Untuk mendapatkan maklumat terkini, ikuti kami melalui Telegram

Sasterawan Negara Datuk Dr. Zurinah Hassan menelaah puisi anaknya, penyair Raihani Mohd. Saaid yang menjelmakan bait indah bermakna daripada penghayatan beberapa filem klasik Seniman Agung Tan Sri P. Ramlee.

Satu soalan yang sering ditanya, terutamanya oleh peserta bengkel penulisan kreatif ialah cara mendapat ilham atau dari mana seorang penulis mendapat idea untuk menulis. Biasanya, saya akan jawab bahawa ilham boleh datang daripada pelbagai sumber dan satu karya, baik puisi, cerpen atau novel. Mungkin tidak datang daripada satu sumber sahaja

Antara sumber penting yang membenihkan ilham termasuklah pembacaan, renungan terhadap alam dan pergaulan serta percakapan dengan orang-orang di sekeliling. Ilham juga tercetus apabila menyaksikan karya seni yang telah dicipta. Hal ini termasuklah mendengar lagu, menonton drama atau filem.

Tulisan ini membicarakan satu sumber yang menumbuhkan puisi-puisi Raihani Mohd. Saaid, iaitu filem-filem Allahyarham Tan Sri P. Ramlee. Sebagai peminat dan pengkaji, Raihani sering memberikan tafsiran terhadap filem-filem Seniman Agung tersebut.

Raihani Mohd. Saaid mula menulis puisi sejak tahun 1994 dan telah memenangi banyak hadiah penulisan pada peringkat kebangsaan, termasuklah Hadiah Sastera Perdana Malaysia dan Hadiah Puisi Kumpulan Utusan. Beliau telah membuat kajian terhadap filem P. Ramlee sejak tahun 2000 untuk projek akhir diploma beliau di Akademi Seni Kebangsaan (sekarang Akademi Seni Budaya dan Warisan Kebangsaan, ASWARA), latihan ilmiah pada peringkat ijazah sarjana muda (Universiti Malaya, 2006) dan disertasi sarjana (Universiti Malaya, 2016). Kini beliau sedang menyiapkan kajian pada peringkat ijazah doktor falsafah dengan pengkhususan pada tajuk “Kritik Feminis dalam Filem P. Ramlee Terpilih”.

Raihani telah menghasilkan beberapa puisi hasil tafsirannya terhadap pemikiran P. Ramlee. Antaranya termasuk “Nila dan Puspa” (daripada filem Musang Berjanggut), “Selepas Menonton Penarek Becha” (Penarek Becha), “Puisi Perang di Semerah Padi” (Semerah Padi), “Bujang Lapok” (Bujang Lapok), “Teratai” (Pancha Delima), “Hujan Pembawa Riwayat dan Sebuah Piano di Anggerik Villa” (Antara Dua Darjat), dan “Ini Dunia Orang Cantik” (Sumpah Orang Minyak). Kebanyakan puisi yang disebutkan termuat dalam kumpulan puisinya, Naskhah Nuraga (ITBM, 2017). “Puisi Perang di Semerah Padi” memenangi Hadiah Sastera Perdana Malaysia 20015/2016. Di samping itu, terdapat puisi bertajuk “Sebelum Bermula Musim” (dlm. Naskhah Nuraga) dan “Sajak untuk Ram” (dlm. Terminus A Quo, 2011) yang menyingkap kehidupan serta karier P. Ramlee.

Puisi “Nila dan Puspa” menarik kerana puisi ini menyingkap persoalan politik dan kepimpinan yang relevan dengan isu semasa. Filem Musang Berjanggut (1959) bermula dengan naratif Sultan Pura Cendana yang mengambil anak angkat kerana baginda tidak mempunyai zuriat untuk mewarisi takhta. Tindakan mengambil anak angkat daripada kalangan rakyat untuk menerajui negeri dilihat oleh penyair sebagai kemasukan unsur-unsur meritokrasi. Perkara yang penting dalam pemerintahan bukanlah keturunan tetapi kebijaksanaan.

untuk menerajui kerajaan
kau tidak memerlukan darah bangsawan
tetapi kebijaksanaan dan kepimpinan

Anak yang diambil oleh Sultan Pura Cendana dinamakan Tun Nila Utama. Tun Nila diajar pelbagai ilmu serta seni mempertahankan diri, dan setelah dewasa disarankan untuk beristeri yang boleh dipilih daripada kalangan anak-anak pembesar negeri. Tun Nila menolak semuanya lalu dititahkan oleh Sultan untuk keluar dari istana mencari seorang “perempuan” seperti yang dikehendakinya.

Tun Nila pun keluar membawa uncang berisi beras dan rempah ratus yang telah dicampur aduk dan bertekad untuk menghwini perempuan yang sanggup memasak bekalan yang dibawa. Setelah berbulan-bulan lamanya, barulah beliau bertemu seorang gadis bernama Puspawangi yang berjaya memasak bekalan daripada uncangnya. Tun Nila berkahwin dengan Puspawangi dan membawanya pulang ke Pura Cendana.

Setelah sampai di Pura Cendana, pembesar-pembesar negeri, malah baginda Sultan sendiri menjadi gila bayang apabila melihatkan kecantikan Puspawangi. Sultan membuat helah agar Tun Nila keluar meninggalkan rumah. Sultan dan pembesar-pembesar telah datang ke rumah Tun Nila dengan tujuan untuk bermesra dengan Puspawangi. Adegan Puspawangi melayani mereka mempunyai elemen kiasan yang tajam serta dipenuhi soalan “maut” mengenai peranan pemimpin dalam pemerintahan negara.

Dalam hal ini, Raihani membina sajak “Nila dan Puspa”. Sajak ini berisi dialog antara (Tun) Nila dengan Puspa(wangi). Nila menyuarakan falsafah kepimpinan dan betapa pentingnya seorang isteri pemimpin “yang tahu letak duduk diri/dan dapat membezasukat/antara maruah dengan pangkat.”

Dalam hal ini juga, berlaku lagi dialog antara Nila dengan Puspa. Tun Nila membuat pengakuan, dia mencari perempuan yang sanggup memasak bahan-bahan ramuan makanan yang bercampur aduk, yang sebenarnya membawa maksud mencari kesabaran. Uncang yang berisi rempah ratus itu ialah simbol pada negeri yang akan mempunyai pelbagai perkara dan masalah yang perlu dihadapi dengan tenang dan sabar: “Kubawa uncang yang bercampur aduk/untuk menyaring yang hampas dan yang elok”.

Dialog Puspa pula tajam dengan kritik politik yang mendedahkan salah laku pembesar-pembesar negara:

Mereka pemegang dan penggubal kuasa
mereka pelaksana dan juga pengingkarnya
di depanku mereka lelaki biasa
yang cair di pantai rasa

Pemikiran terhadap kepimpinan disimpulkan melalui baris-baris akhir:

Raja dan Permaisuri
Harus lebih dahulu teruji
Kepala yang akan memakai mahkota
Harus berisi bijaksana
Takhta itu lautan berombak
Nakhodanya harus sebaik watak.

Baris “mereka pelaksana dan pengingkar” merujuk khususn pada dialog yang menonjol dalam filem Musang Berjanggut, iaitu ‘’Undang-undang negeri ini kanda yang bikin. Itu semua boleh padam!”

Selain Nila dan Puspa, sajak-sajak lain juga menarik. Misalnya, puisi “Selepas Menonton Penarek Becha” daripada filem Penarek Becha (1955) yang ditulis dari sudut pandang watak Amran yang mengagumi nilai kemanusiaan pada diri Azizah. Azizah, watak wanita yang ditunjukkan pertama kali di latar sebuah sekolah, memberikan harapan dan dorongan kepada Amran supaya mengubah nasib hidupnya melalui pendidikan.

Puisi “Perang Di Semerah Padi” ialah sebuah puisi mengenai peperangan dalam hati watak utama filem Semerah Padi (1956), yang sentiasa terperangkap antara persoalan peribadi dengan persoalan masyarakat. Baris terkuat puisi ini ialah “perang bukan menentukan siapa berkuasa,/perang hanya melihat siapa yang tersisa”. Bagi judul panjang “Hujan Pembawa Riwayat dan Sebuah Piano di Anggerik Villa” pula, frasa “Hujan Pembawa Riwayat” diilhamkan daripada babak-babak hujan yang menyambung naratif dalam filem Antara Dua Darjat (1960). Manakala “Sebuah Piano di Anggerik Villa” bertolak daripada objek piano dalam filem ini yang menyatukan dan memisahkan “antara dua darjat”.

Dalam sajak “Bujang Lapok” pula, penyair melihat Bujang Lapok (1957) dari sudut pemaparan kehidupan orang miskin, iaitu tiga bujang lapuk dan masyarakat marhaen Melayu yang menyewa rumah Cik Normah dan menghadapi “bacaan takdir sering kelabu”.

Dunia Bujang Lapok ialah dunia yang penuh cabaran, “deras dan keras”, yang masih dibelenggu oleh adat lapuk, apabila yang miskin juga terpaksa berhabis-habisan menyediakan majlis perkahwinan semata-mata kerana mengikut amalan dan kebiasaan.

Penyair juga tersentuh dengan penampilan watak Safiah dan Pranee dalam filem ini. Safiah menjadi mangsa kemiskinan apabila dia terpaksa bergantung hidup kepada ayah angkatnya. Tragedinya, ayah angkat tersebut sanggup mempertaruh kehormatan gadis itu untuk melunaskan hutang yang banyak. Pranee pula (antara wanita yang menipu Ramli) ialah seorang watak yang digambarkan sebagai gadis licik yang terpaksa men“cari rezeki” dengan menipu lelaki. Hal ini disimpulkan dalam rangkap:

kemiskinan melemahkan daya
ruangmu penuh dengan bahaya
yang akan menjebakmu ke dalam pusaran jijik
lalu kau harus menjadi si licik.

Beli kumpulan puisi Naskhah Nuraga di sini.

Sasterawan Negara Datuk Dr. Zurinah Hassan dilahirkan di Bakar Bata, Alor Setar, Kedah pada 13 Jun 1949. Beliau telah menghasilkan banyak kumpulan puisi perseorangan, termasuk Sesayup Jalan (Penerbit USM, 1974), Di Sini Tiada Perhentian (Pewarna, 1977), Keberangkatan (DBP, 1985), Kuala Lumpur and Other Places (Al-Huda, 1988), Pujangga Tidak Bernama (DBP, 1994), Pesanan dari Gunung Ledang/A Message from Mount Ledang (DBP, 2004), Salasilah (DBP, 2005), Menghadap ke Pelabuhan/Facing the Harbour (ITBM, 2010), Cerita dalam Cerita (ITBM, 2014), dan Menunggu Pesawat (DBP, 2021). Zurinah Hassan turut melahirkan beberapa cerpen yang sudah dibukukan dalam kumpulan cerpen Meneruskan Perjalanan (DBP, 1987) dan Menjelang Pemilihan (DBP, 2004). Di samping itu, beliau telah menghasilkan sebuah novel remaja, Hatimu Aisyah (DBP, 1991) dan beberapa buku kajian sastera. Selain menerima Anugerah Sastera Negara pada tahun 2015, Zurinah telah menerima Anugerah Penulis Asia Tenggara (SEA Write Award) di Thailand pada tahun 2004 dan penyair Malaysia yang pertama menerima Anugerah Sunthorn Phu pada tahun 2013 sebagai pengiktirafan penyair cemerlang ASEAN.


Azmah Nordin Terima Anugerah Sasterawan Negeri Sabah Ke-2

Untuk mendapatkan maklumat terkini, ikuti kami melalui Telegram

Kota Kinabalu – Azmah Nordin diumumkan sebagai penerima Anugerah Sasterawan Negeri Sabah yang kedua selepas 31 tahun penganugerahan pertama diberikan kepada Allahyarham Datuk Ismail Abbas (Amil Jaya) pada tahun 1990. Azmah menerima Warkah Penghormatan daripada Kerajaan Negeri Sabah, wang tunai berjumlah RM30 ribu, kemudahan untuk penerbitan karya, dan penterjemahan karya yang sesuai ke dalam bahasa asing.

Pengumuman itu dibuat dalam sidang media khas yang diadakan secara dalam talian pada 13 Ogos 2021 (Jumaat) oleh Menteri Tugas-Tugas Khas, Yang Berhormat Datuk Haji Mohd. Arifin Mohd. Arif yang mewakili Ketua Menteri Sabah, Datuk Seri Panglima Haji Hajiji Noor.

Anugerah Sasterawan Negeri Sabah (ASNS) ini ialah pengiktirafan tertinggi yang diberikan oleh Kerajaan Negeri Sabah dengan kerjasama Dewan Bahasa dan Pustaka (DBP) Cawangan Sabah kepada sasterawan yang masih hidup, bermastautin di Sabah dan telah memberikan sumbangan cemerlang dan berterusan dalam perkembangan kesusateraaan tanah air melalui ciptaan karya yang bermutu tinggi dalam bahasa Melayu.

Pada tahun 2020, ASNS telah dimulakan semula dengan kerjasama Kerajaan Negeri Sabah. Jawatankuasa penilai terdiri daripada Sasterawan Negara Profesor Emeritus Dr. Muhammad Haji Salleh bersama-sama Profesor Madya Ts. Dr. Ramzah Dambul selaku Ketua Panel Penilai Bersama; dan panel penilai YB Datuk Haji Mohd. Arifin Mohd. Arif, Profesor Madya Dr. Hajah Asmiaty Amat, dan Datuk Haji Ismail Bungsu.

Dasar penilaian tokoh ASNS adalah berdasarkan tiga kriteria, iaitu karya, pemikiran dan sumbangan tokoh tersebut.

Pertama, kuantiti dan kualiti karya dan pengiktirafan yang pernah diterima. Kedua, nilai pemikiran yang diketengahkan terhadap perkembangan sastera kebangsaan, khususnya di Sabah. Ketiga, sumbangan penulis kepada masyarakat.

Ketokohan Azmah sebagai pengarang Sabah tidak perlu disangkal lagi kerana beliau prolifik dalam pengkaryaan sejak karyanya disiarkan dalam majalah Wadah pada tahun 1987. Karyanya bukan sahaja menjalinkan pengetahuan tentang perkembangan ilmu terbaharu, tetapi tekun memerikan emosi watak-watak ciptaannya. Dua buah novelnya, iaitu Timulak Kapal Perang dan Pantai Kasih pernah diangkat menjadi novel pilihan Komponen Sastera dalam Bahasa Melayu (Komsas). Usaha beliau yang sedemikian menyokong pendirian pengkaryaannya bahawa sastera memperjuang kepentingan masyarakatnya. Karya beliau juga mendapat banyak perhatian dan kajian terperinci, serta menjadi kajian sarjana dalam kalangan penyelidik tempatan mahupun antarabangsa. Pada tahun 2020 sahaja, Azmah berjaya merangkul Hadiah Utama Hadiah Sastera Sabah 2018/2019 bagi kategori novel dewasanya, Gelora Menara (2018). Antara karyanya yang pernah menerima hadiah sastera termasuklah Timulak Kapal Perang (1989), Kukui (1990), Dari dalam Cermin (1992), Dukanya Abadi (1995), Menongkah Lumrah (1996), dan Syumul (2001).

Azmah Nordin yang berasal dari Kedah dan sudah menetap di Sabah sejak tahun 1973 merupakan seorang pengarang yang amat cemerlang dalam bidang kesusasteraan. Beliau sudah banyak menerima pengiktirafan, termasuk Hadiah Sastera Sabah, Hadiah Sastera Perdana Malaysia, Hadiah Sastera Maybank-DBP dan Hadiah Esso-GAPENA. Pada tahun 2009, beliau telah menerima Anugerah SEA Write Award daripada Kerajaan Thailand.

Beli karya Azmah Nordin, novel Gelora Menara dan kumpulan cerpen Enigma.


Anugerah Sastera Negeri Sarawak Ke-10 Gemilang dalam Suasana Teratur

Kuching – Majlis penyampaian Anugerah Sastera Negeri Sarawak (ASNS) ke-10 telah disempurnakan oleh Tuan Yang Terutama Yang di-Pertua Negeri Sarawak, Tun Pehin Sri Haji Abdul Taib Mahmud di kediaman rasminya pada 13 Ogos 2021. Majlis yang amat ditunggu-tunggu oleh para karyawan Sarawak ini dilakukan dengan begitu teratur sekali dan sederhana mengikut Prosedur Operasi Standard Perintah Kawalan Pergerakan (PKP). Sarawak kini sudah beralih kepada Fasa 3 Pelan Pemulihan Negara (PPN) yang berkuatkuasa pada 4 Ogos lalu. Acara penuh gemilang ini turut dihadiri oleh Menteri Muda Pendidikan dan Penyelidikan Teknologi Sarawak, Yang Berhormat Dr. Anuar Rapaee dan Pengarah Dewan Bahasa dan Pustaka (DBP) Cawangan Sarawak, Encik Abang Haliman Haji Abang Julai bersama-sama para penerima ASNS ke-10.

Anugerah Sastera Negeri Sarawak (ASNS) ini merupakan anugerah tertinggi yang diberikan oleh Kerajaan Negeri Sarawak sebagai penghargaan kepada karyawan sastera di Sarawak. Usaha projek ASNS yang dikelolakan oleh DBP Cawangan Sarawak telah dimulakan sejak tahun 1994. Sepanjang pelaksanaan ASNS, seramai lima orang penerima Anugerah Sasterawan Negeri Sarawak (anugerah utama) telah menerima pengiktirafan.

Pihak penilai ASNS telah bersepakat memilih Encik Zainal Abidin Suhaili (Abizai) sebagai penerima Anugerah Sasterawan Negeri Sarawak yang kelima. Beliau menerima anugerah dalam bentuk wang tunai sebanyak RM20 ribu, Watikah Penghormatan Negeri, kemudahan untuk menulis dan menyebarkan karyanya kepada pembaca, serta sepersalinan pakaian.

Manakala penerima Anugerah Penulis Sarawak (APS) Genre Novel dan Cerpen telah dianugerahkan kepada Encik Abang Median Abang Said. Beliau menerima wang tunai bernilai RM4 ribu bagi setiap satu anugerah yang dimenanginya.

Anugerah Penulis Sarawak Genre Puisi dan Esei Kritikan pula dianugerahkan kepada Encik Ja’afar Haji Hamdan. Beliau juga menerima wang tunai bernilai RM4 ribu bagi setiap satu anugerah yang dimenanginya.

Manakala Anugerah Penulis Sarawak kategori Bahasa Iban pula diberikan kepada Encik Janang Ensiring. Beliau menerima wang tunai bernilai RM4 ribu. Setiap penerima Anugerah Penulis Negeri Sarawak turut menerima Watikah Penghormatan Negeri serta sepersalinan pakaian.

Anugerah Khas Bahasa dan Sastera pula dianugerahkan kepada Allahyarham Awang Bujang Awang Hamdan. Allahyarham yang diwakili oleh isterinya menerima wang tunai bernilai RM6 ribu, Watikah Penghormatan Negeri serta sepersalinan pakaian.

Pada tahun 2020, Urus Setia ASNS ke-10 telah menerima sebanyak 32 pencalonan bagi 10 kategori ASNS. Jumlah perincian adalah seperti berikut:

Walau bagaimanapun, dua pencalonan APS mengikut kategori bahasa, iaitu Kategori Bahasa Inggeris dan Kategori Bahasa Cina telah ditolak kerana tidak memenuhi syarat pencalonan. Manakala bagi APS Genre Skrip Drama kali ini, tiada calon yang dinilai layak menerima anugerah.

Jawatankuasa Panel Penilai ASNS ke-10 yang dilantik oleh Kerajaan Negeri Sarawak telah mengadakan mesyuarat khas sebanyak dua kali untuk membincangkan secara khusus, meneliti dan menilai maklumat serta bahan karya calon. Pada ASNS ke-10, Kerajaan Negeri Sarawak telah memilih lima calon yang layak untuk memenangi tujuh kategori ASNS melalui satu upacara pengumuman penganugerahan secara dalam talian, yang telah disampaikan oleh YB Dr. Anuar Rapaee pada 6 Julai yang lalu.


Kongres Kebudayaan Kebangsaan Masih Gagal Menyatukan Masyarakat Malaysia?

Untuk mendapatkan maklumat terkini, ikuti kami melalui Telegram

Kuala Lumpur – Walaupun Kongres Kebudayaan Kebangsan (KKK) yang menjadi asas pada Dasar Kebudayaan Kebangsaan (DKK) sudah berusia 50 tahun, sehingga kini ia tidak pernah dilihat sebagai alat penyatuan, sebaliknya menimbulkan lebih banyak permasalahan, seperti yang dibincangkan menerusi laman Facebook Agensi Pembangunan Ekonomi Budaya Malaysia (CENDANA), Pusaka dan jurnal Svara malam tadi.

Perbincangan itu yang menyentuh mengenai “Kongres Kebudayaan Kebangsaan: Ke Mana Selepas 50 Tahun?” menampilkan tiga ahli panel, Pensyarah dan Felow Penyelidik Universiti Kebangsaan Malaysia, Dr. Mohd Faizal Musa; Pengasas dan Pengarah Pusaka, Eddin Khoo; juga artis visual, Yee I-Lan; sementara kurator bebas, Nur Hanim Khairuddin tampil sebagai pemudah cara.

Perkara yang boleh disimpulkan dalam perbincangan itu, KKK sekali gus DKK dilihat gagal menyatukan masyarakat Malaysia yang berbilang kaum, manakala agama Islam dan Melayu dilihat terlalu mendominasi sehingga orang bukan Islam dan Melayu berasa terpinggir.

Hal ini disentuh oleh Mohd Faizal ketika menyebut, sastera sudah terlanjur jauh dan memberikan kesan kepada masyarakat keliling apabila Melayu dan Islam menjadi elemen penting.

Katanya, situasi ini bermula sejak era 1920-an apabila definisi Melayu itu diperluas kepada kumpulan etnik seperti Jawa dan Bugis oleh Abdul Hadi Hassan.

“Melayu sebelum itu dirujuk pada orang Minang, Melayu dan Johor, manakala setiap etnik lain dikenali dengan kaum mereka sendiri, seperti Jawa, Bugis, Orang Kelantan dan sebagainya.

“Namun membawa semua kumpulan etnik itu di bawah definisi Melayu menenggelamkan budaya asal mereka,” katanya.

Mohd Faizal berkata, Abdul Hadi menjelaskan idea itu dalam tiga jilid buku yang digunakan sejak 1920-an dan kemudiannya menjadi asas kepada pembentukan KKK. Hal ini katanya, diperkemas oleh Prof. Syed Muhammad Naquib al-Attas pada tahun 1971 apabila menyarankan kedudukan Islam sebagai “poin” utama dan menjadi tunjang utama dalam KKK dan DKK yang menimbulkan dilema kepada budayawan, malah mengaitkan bahasa Melayu sebagai “bahasa Islam”.

“Perbincangan sedemikianlah yang diwarisi oleh sastera Melayu hari ini. Hal ini menyebabkan orang bukan Melayu tidak boleh menggunakan bahasa Melayu untuk menulis mengenai kepercayaan dan kefahaman mereka.

“Masalah ini membelenggu di Malaysia dan ia berpunca daripada DKK yang berat sebelah. Hal ini juga menyebabkan sastera daripada bahasa lain, mislanya Inggeris menjadi sastera sukuan. Ia kemudiannya dianggap sebagai sastera antarabangsa apabila memenangi hadiah sastera di luar negara,” katanya.

Bagi Eddin, secara jujur persoalan DKK atau KKK merupakan hal yang perlu diperkatakan kerana ia adalah sebahagian daripada realiti sejarah negara.

Namun katanya, Malaysia tidak memerlukan sebuah polisi budaya yang semacam KKK, sebaliknya harus dibina di luar kerangka politik.

“Kadang-kadang perbincangan kita tersangkut pada istilah Melayu itu. Penjajah British menjadikan Melayu seperti yang kita fahami hari ini. Mereka mencipatkan satu identiti yang jauh daripada rumpun asal mereka.

“Satu masalah kita, budaya kita banyak ‘dibajak’ oleh politik sehinggakan istilah-istilah seperti kemelayuan atau ketuanan itu sudah menjadi alat politik. Cubaan untuk melihat semula KKK pada tahun 2017 lebih memalukan dan teruk berbanding pada tahun 1971,” katanya.

Tegas Eddin, politik banyak mengubah landskap budaya, seperti yang berlaku di Kelantan apabila pemerintah mengharamkan banyak aktiviti budaya yang sebenarnya menjadi asas kepada DKK itu sendiri.

Katanya, hal itu bukan hanya menjejaskan aktiviti budaya itu sendiri tetapi hal-hal ilmiah yang mempengaruhi semangat negara bangsa anak watan.

Malah kata Eddin, mendiang ayahnya, sejarawan Profesor Khoo Kay Kim yang turut menjadi salah seorang pembentang semasa KKK 1971 menolak DKK kerana melihatnya sudah dipergunakan oleh wacana politik.

Sementara itu, Yee I-Lan menyifatkan, KKK ialah polisi yang memperlihatkan dominasi Semenanjung di dalam Malaysia sedangkan Malaysia dibentuk oleh Semenanjung, Sabah dan Sarawak.

Katanya, Semenanjung seharusnya memasukkan semangat Malaysia dan bukan hanya mengharapkan Sabah dan Sarawak berbuat demikian. Hal ini bermaksud, DKK harus mengambil kira masyarakat di Borneo dan budaya itu bukan hanya Melayu, Cina dan India sahaja.

“Malaysia dibentuk oleh British mengikut model pembinaan negara mereka dan ketika ini kita melihat DKK itu didominasi oleh kebudayaan Melayu,” katanya.